Prijava mreža – Fondacija Tempus\nUkoliko državna visokoškolska institucija iz Republike Srbije želi da se uključi u neku od postojećih CEEPUS mreža, potrebno je stupiti u kontakt s koordinatorom mreže i ispitati takvu mogućnost.\nU procesu prijave potrebno je podneti Letter of Endorsement, koje potpisuje rektor ili prorektor i kojim se potvrđuje da će studenti iz drugih ustanova u sklopu određene CEEPUS mreže biti izuzeti plaćanja školarine, kao i Letter of Intent, čime se garantuje da će se odlaznim studentima u potpunosti priznati period studiranja na drugoj obrazovnoj instituciji u sklopu CEEPUS mreže – ovaj dokument treba da bude potpisan od strane ovlašćenog lica za međusobno priznavanje za svaki fakultet u okviru prijave. Takođe je neophodno dostaviti i informacije o studijskom programu na engleskom jeziku, koji sadrži informacije o ESPB bodovima.\nPotrebno je obaviti registraciju na glavnoj stranici programa ceepus.info. Profesor/predavač koji registruje svoju jedinicu prijavljuje ulogu Network i ispunjava potrebne podatke. Prijavu zatim odobrava Nacionalna CEEPUS kancelarija. Nakon toga koordinator mreže može dodati predloženu jedinicu u CEEPUS mrežu koju koordinira.\nZa prijavu nove mreže u svojstvu koordinatora mreže je potrebno pratiti istu proceduru, s tim da je prethodno potrebno pronaći najmanje dve institucije sa srodnim programima koje bi učestvovale kao partneri u datoj mreži. Ukoliko institucija želi da koordiniše radom određene mreže, preporučuje se da ima prethodno iskustvo u učešću u programu.\nMreže koje su aktivne u tekućoj akademskoj godini ne moraju da prilažu nova dokumenta za učešće u narednoj akademskoj godini, osim u slučaju uključivanja novih partnera. S druge strane, mreže koje se prijavljuju nakon jednogodišnjeg ili višegodišnjeg perioda neaktivnosti moraju da prate proceduru prijave kao i nove mreže u pogledu dostavljanja dokumentacije.\nMreže koje do isteka roka za prijavu mreža 15. januara na ceepus.info sajtu ne prilože neophodna dokumenta automatski se brišu, dok mreže koje imaju neodgovarajuću ili nedovoljno kompletnu dokumentaciju podležu oduzimanju poena od strane Centralne CEEPUS kancelarije. Nakon isteka roka za prijavu mreža, Nacionalna CEEPUS kancelarija, proverava dokumentaciju svih mreža u kojima institucije iz Srbije imaju ulogu koordinatora.\nNakon eventualne dopune dokumentacije, sledi ocenjivanje od strane Nacionalne komisije, koje ocenjuju mreže u kojima učestvuju institucije iz njihove zemlje u svojstvu koordinatora ili partnera. Stručnjaci ocenjuju mreže na osnovu smernica Centralne i Nacionalne CEEPUS kancelarije, dodeljujući im određeni broj poena. Tom prilikom se u obzir uzima i usklađenost programa, način na koji svako od partnera doprinosi kvalitetu programa, inovativnost korišćenih pristupa i sl. U toku marta sledi objavljivanje rang-liste mreža, kada Centralna CEEPUS kancelarija odlučuje koliko će mreža biti odobreno u narednoj akademskoj godini. Pored odobrenih mreža, određeni broj mreža dobija status mreža na rezervnoj listi (umbrella networks) koje ne dobijaju stipendijske mesece ali imaju pravo na korišćenje neiskorišćenih stipendijskih meseci u okviru određene akademske godine. Na samom kraju ovog procesa, Međunarodna komisija raspodeljuje ukupnu nacionalnu kvotu između odobrenih mreža.


Srbija Inovira održala panel na Kopaonik Biznis Forumu\n7. marta 2022. na Kopaonik Biznis Forumu, organizovali smo panel pod nazivom Budućnost inovativne industrije - dodatno ubrzanje ili ravna linija?\nOvaj panel je bio šansa da pred velikim auditorijumom predstavimo naša zapažanja kada je u pitanju potencijal inovativne industrije. Iako je inovativna industrija u Srbiji u konstantnom rastu, postavlja se pitanje da li taj rast može opstati na pojedinačnim dobrim primerima? Takođe, sve je jasnije da nam je za nastavak rasta potrebna promena paradigme i zaokret ka saradnji, zajedničkim ciljevima i fokusu na najperspektivnije oblasti.\nPanel je otvorila naša direktorka Aleksandra Popović. Tokom uvodnog govora, u kom se dotakla neophodnosti fokusa i saradnje, Aleksandra je imala priliku da još jednom podseti biznis javnost da smo krajem prošle godine odabrali četiri najperspektivnija tehnološka domena u Srbiji:\nVISOKA TEHNOLOGIJA U POLJOPRIVREDI I PROIZVODNJI HRANE\n“U narednih godinu dana podržaćemo razvoj ove četiri oblasti i izdvojiti onu oko koje ćemo 2023. napraviti prvi srpski superklaster. Naš cilj je da ubrzamo tehnološki rast i Srbiju stavimo na mapu svetskih lidera u najperspektivnijoj oblasti inovacija“, zaključila je Aleksandra.\nPanel je moderisao naš Kosta Andrić, direktor ICT HUB-a. On je objasnio šta izdvaja blokčejn, poljoprivredu i gejming i kako saradnja svih stejkholdera unutar ovih oblasti može stvoriti dodatnu vrednost. Kosta je ugostio predstavnike tri od četiri oblasti sa najvećim tehnološkim potencijalom. Vladimir Crnojević, direktor Instituta „BioSense“ je istakao značaj saradnje sa srpskim i međunarodnim organizacijama i kompanijama i predstavio BioSense kao centralnu tačku za kombinovanje inovativnih tehnologija i biosistema. Ivan Bjelajac, osnivač i CEO MVP Workshop-a je napomenuo koliko je značajno što su se srpski inženjeri na vreme uključili u blokčejn, i da je zahvaljujući tome Srbija prepoznata u svetu kao sjajna destinacija za ovu tehnologiju. Treći panelista bio je Nikola Čavić, osnivač i član upravnog odbora Asocijacije industrije video igara Srbije koja broji 110 članova - kompanija koje rade na razvoju igara, ali i drugih sfera koje su bitne za održivost. Čavić je naglasio da je jačina te asocijacije upravo to što dovodi sve aktere iz industrije pod jedan krov, gde kroz saradnju prevazilaze izazove.\nUčesnici su diskutovali i o brojnim drugim bitnim temama kada su u pitanju inovacije u Srbiji i svetu. Nažalost, nezaobilazna je bila i ukrajinska kriza i njene implikacije na tehnološki sektor. Panelisti su zaključili da će se tražiti brza rešenja, kao i da bi inovacije mogle da budu odgovor na to.


Vučić i Orban prvi će se danas provozati brzim vozom do Novog Sada | 013 info\nVučić i Orban prvi će se danas provozati brzim vozom do Novog Sada\nBeta/021.rs\tSub, 19/03/2022 - 08:55\nPruga Beograd-Novi Sad, u okviru međunarodne pruge Beograd-Budimpešta, biće danas u podne puštena u saobraćaj.\nPrvim brzim vozom nazvanim "Soko" voziće se predsednik Srbije Aleskandar Vučić i premijer Mađarske Viktor Orban, najavljeno je danas.\nDirektni vozovi će od stanice Beograd-Centar, u Prokopu, do centra Novog Sada, kako je najavljeno, stizati za 36 minuta.\nDeonica Beograd-Centar - Stara Pazova, od 34,5 kilometara, građena je iz kredita kineske Eksim banke, a vrednost ugovora bila je 350,1 milion dolara. Izvođač radova je bio kineski konzorcijum "Čajna reilvej internešenel" i "Čajna komjunikejšens konstrakšn kompani".\nNa deonici Stara Pazova-Novi Sad, u dužini od 40,4 kilometra, radove je izvodila ruska kompanija "RŽD Internešenel", a ukupna vrednost tog projekta je 585,5 miliona dolara. Finansiranje je obezbeđeno iz ruskog kredita za modernizaciju srpskih železnica.\nNa brzoj pruzi putnike će prevoziti stariji tip elektromotorne garniture, kao i dve nove "Štadlerove" dabl-deker garniture sa 314 mesta.\nPromotivna cena karte 300 dinara\nU promotivnom periodu karta u jednom pravcu koštaće 300 dinara, a potom puna cena povratne karte, kako je ranije najavljivano, trebalo bi da bude 1.600 dinara, a u jednom pravcu 1.000 dinara.\nSvakog dana će biti 18 polazaka iz oba grada, prvi u 05.25 iz Beograda, odnosno u 05.28 sati iz Novog Sada. Poslednji voz će kretati u 22.02 iz Novog Sada, a u 22.20 sa stanice Beograd-Centar, odnosno iz Prokopa.\nTri vrste vozova do Novog Sada\nSaobraćaće tri vrste vozova: "Intersiti", "Regio-ekspres" i "Regio" koji će se razlikovati po broju stanica na kojima će stajati, a time i po trajanju putovanja izmeeđu dva grada.\nPutovanje "Regio-ekspresom" trajaće 49 minuta, pošto će se zaustavljati na sedam međustanica: Novi Beograd, Batajnica, Nova Pazova, Stara Pazova, Inđija, Beška, Sremski Karlovci.\nNajsporiji će biti "Regio vozovi" koji će putovati 55 do 57 minuta, a stajaće na 11 međustanica: Novi Beograd, Tošin Bunar, Zemun, Zemun Polje, Batajnica, Nova Pazova, Stara Pazova, Inđija, Beška, Sremski Karlovci i Petrovaradin.\nZa tri godine do mađarske granice\nZa radove na trećoj deonici brze pruge od Novog Sada do graničnog prelaza Kelebija sa Mađarskom, u dužni od 184 kilometara, koji su već počeli, sredstva su obezbeđena iz kineskog kredita, a trebalo bi da budu završeni za tri godine. Izgradnja će koštati 1,2 milijarde dolara.\nIzgradnja pruge Beograd-Budimpešta ukupno će koštati oko četiri milijarde evra.\nTo jedan od prvih projekata u okviru kineske globalne inicijative "Pojas i put", dogovoren kao zajednički projekat Kine, Srbije i Mađarske. Pruga Beograd-Novi Sad je zbog rekonstrukcije bila zatvorena od februara 2019. godine.


MILETIĆ ODLAZI ''PREKO'', A OVAJ IGRAČ MU JE ZAMENA! Evo ko je još na meti Partizana u januarskom prelaznom roku!\nnemanja ilic\t 18.12.2019. 17:32h 18:35h\nFudbaleri Partizana zavšrili su jesenji deo lige kao drugoplasirani tim na tabeli, sa 11 bodova manje od prvoplasirane Crvene zvezde i dva boda više od Vojvodine.\nBez obzira na to što je titula realno nedostižna i što crno-beli nisu uspeli da izbore evropsko proleće, Grobari mogu biti veoma zadovoljni viđenim u ovom delu sezone 2019/20.\nKao plod dobrog rada dogodio se rekordni transfer Strahinje Pavlovića u francuski Monako.\nMeđutim, to je samo početak onog što se očekuje u narednom prelaznom roku u Humskoj ulici.\nNaime, Savo Milošević je pre par najavio da će samo Nemanja Miletić biti igrač koji će se naći na transfer listi crno-belih i da Grobari mogu da očekuju samo pojačanja od januara.\nKako saznajemo, Nemanja Miletić ima unosne ponude iz inostranstva na koje klub iz Humske ne može ostati ravnodušan. Još od letos interesovanje za Partizanovog levog beka pokazali su pojedini belgijski klubovi, a sada su se u trku uključili i francuski velikani kao i pojedini sa Bliskog istoka.\nPitanje je šta će Partizan preduzeti ukoliko se obistini transfer Miletića u inostranstvo.\nU poslednjih par utakmica poziciju Miletića zauzeo je Aleksandar Lutovac kome to nije prirodno mesto. To nam samo govori u činjenicu koliko Milošević računa na letošnje pojačanje Perišu Pešukića i vremešnog Vulićevića.\nJasno je da će se crno-beli baciti u potragu za desnim bekom, a prva opcija će biti, kao i u nekoliko prethodnih prelaznih rokova dete crno-belih Nikola Aksentijević, fudbaler Napretka iz Kruševca.\nSredinom januara tekuće godine Aksentijević je iz Radničkog prešao u redove Kruševljna, za koje je nastupio u premijernom kolu nove sezone.\nNikola je prošao sve mlađe selekcije reprezentacije Srbije, a 14. novembra 2017. godine debitovao je čak u A timu.\nRođen je u Kragujevcu, ima 26 godina a njegova trenutna vrednost na tržištu je negde oko pola miliona evra, ako je verovati renomiranom sajtu Transfermarketu.\nŠto se pojačanja na ostalim pozicijama tiče, prioritet je za sada mesto centralnog odbrambenog igrača gde je ''prvi pik'' Slobodan Rajković koji već duže vreme trenira sa crno-belima i koji je letos bio na pragu Partizana, ali su formalnosti u FSS sprečile ostvarenje ove transfer bombe.\nOno što svakako nedostaje ovom timu Partizana je još jedan napadač pošto je Sadik ovaj deo sezone odigrao praktično svaki minut, a Gigić koji je doveden kao njegova zamena, još praktično nije dobio priliku da pokaže šta zna. Na meti crno-belih je napadač Javora iz Ivanjice Nikola Petković koji je dete Čukaričkog. Međutim, kao što je Savo Milošević pre nekoliko dana pričao, problem sa dovođenjem igrača iz Superlige je Crvena zvezda, tačnije, borba sa crveno-belima koja je nemoguća pre svega zbog visine budžeta kluba iz Ljutice Bogdana. Zbog toga je šef struke kluba iz Humske najavio potencijalna pojačanja iz inostranstva.\nŠto se ostalih pozicija tiče, crno-beli su potpuno kompletirani, jedino gde bi možda moglo da se traži pojačanje jeste mesto među stativama, ali Milošević je pre par dana izjavio da tu već ima četiri ozbiljna igrača i da ga ne zanimaju novi fudbaleri na toj poziciji. Tako je Savo negirao spekulacije oko dovođenja golmana Voždovca Ilića.\nPodsetimo, crno-beli će imati par dana odmora, a onda ih od 10. januara očekuju dvonedeljne pripreme u Antaliji, pa nakon toga i odlazak na Bliski istok i turnir u Dohi sa tri ruska kluba.\nPrava i ozbiljna provera za crno-bele pred nastavak šampiona u Srbiji.\nSTRAHINJA PAVLOVIĆ POSTAJE KNEZ: Partizan potvrdio da je realizovan transfer mladog defanzivca u Monako\nPartizantransferiNikola AksentijevićNemanja MiletićSadik


Vreme 1040 - Turbulencije u JAT-u: Ni na nebu ni na zemlji\nDa je stanje u JAT ervejzu daleko od idealnog nije nikakva ekskluzivna vest. Ono što je zanimljivo jeste to da su prošle nedelje mediji, ili spin doktori i "interesne grupe" koje stoje iza njih, svejedno, bezmalo uradili ono što je posao Vlade i Upravnog odbora JAT ervejza i smenili direktora Srđana Radovanovića i na njegovo mesto doveli dosadašnjeg zamenika Vladimira Ognjenovića. Da li jesu ili nisu ostaje da se vidi, kada se sastane UO i, na predlog Vlade, raspravlja o smeni generalnog direktora aviokompanije. Prema dostupnim informacijama u vreme pisanja teksta (ponedeljak), UO će se sastati verovatno ove nedelje, a predsednik skupštine JAT ervejza Milan Vujanić zakazao je za sredu 8. decembar vanrednu sednicu na koju su pozvani i članovi upravnog i izvršnog odbora.\nNaslovi poput "Smena u JAT-u na krilima dugova", "JAT leti u propast", "Haos u JAT-u" i slični teško da mogu ostati bez – po pravilu negativne – reakcije, bilo kod toliko priželjkivanog strateškog partnera koji treba da investira a nikako da dođe, bilo kod putnika kao krajnjih korisnika usluga. Optužbe na račun direktora Srđana Radovanovića i njegovog tima mogu se najuprošćenije svesti na nestručnost pa i – po nekima iz JAT-a – na priličnu bahatost u rukovođenju kompanijom. Opisan je kao neko ko "ne razume šta je avijacija" i stavlja mu se na teret da se okružio ljudima koje je doveo sa sobom i da je napravio niz poteza koji su doprineli daljem urušavanju aviokompanije koju je, istini za volju, preuzeo u nimalo dobrom stanju. Jedan od tih poteza koji upada u oči jeste veoma agresivan marketing: bilbordi koji predočavaju da ste sa JAT-om u sigurnim rukama, plaćene PR kolumne u novinama i informacije u elektronskim medijima kojima se javnost bombarduje gde će JAT ervejz leteti tog dana, pokušaj privlačenja putnika besplatnim taksi prevozom do aerodroma ili putnim osiguranjem koje je uključeno u cenu avio-karte a vredi 50-60 dinara po danu. Ukratko, veoma nestandardno za avio-biznis.\nKO ŠTA TROŠI: Upravo je ta kampanja mnogima prilično bola oči pa se u jednim dnevnim novinama pojavila informacija da je JAT samo za marketing planirao da potroši tri odsto prihoda, odnosno oko 4,5 miliona evra, pominje se ugovor sa agencijom "Farmer and Spajić" u vrednosti od 2,2 miliona dinara i naplata dodatnih usluga poput konsaltinga iz kriznog PR-a (primerice, kada su poispadali zakivci na jednom od motora, a to dospelo u medije). Piloti su negodovali zbog dodatnog angažovanja kao bilbord-manekeni... JAT ervejz je na ove optužbe uzvratio informacijom da su "ulaganja u marketing u apsolutnom iznosu smanjena" dodajući kako je prvih deset meseci ove godine u te namene investirano svega 38.496.000 dinara, odnosno oko 360.000 evra. Radovanovića optužuju i da je preko sebi bliskih ljudi koje je doveo na rukovodeće pozicije, pre svega finansijskog direktora Petra Damnjanovića, stavio pod ličnu kontrolu finansijsko poslovanje kompanije i učinio ga netransparentnim i da je neuspešno "balansirao" sa odlaganjem plaćanja raznih usluga, od servisiranja aviona JAT Tehnici i Lufthansi (iako remontovani avionski motori još čekaju da budu isporučeni), preko keteringa, opsluživanja, struje, vode... Za utrošenu električnu energiju JAT ervejz je prema navodima iz EDB-a krajem novembra dugovao 15.736.492 dinara, a u JAT-u su priznali i isključenje vode "na nekoliko časova". Neplaćanje računa keteringu uzrokovalo je početkom godine da putnici budu uskraćeni čak i za osnovno osveženje. Poseban problem je neplaćanje potraživanja u inostranstvu gde su pravni lekovi mnogo efikasniji i dugovanje se ne može produžiti još koji dan telefonskim pozivom "odozgo" kombinovano sa činjenicom da na račune JAT ervejza u inostranstvu nisu, prema neslužbenim izvorima, više ovlašćeni tamošnji predstavnici, već generalni i direktor finansija. Tako je isplivala i pretnja plenidbom aviona u Emiratima ("preuzeto je sve da se to ne dogodi", navodi JAT PR služba u demantiju) zbog neplaćenih dugovanja od pre više od deset godina i sudskog spora koji je JAT izgubio sa nekadašnjim agentom a koji je do sada bio "gurnut pod tepih". O tome kakva je komunikacija unutar preduzeća i sa prethodnim menadžmentom govori i činjenica da je nova pravna služba, posle godinu i po dana, poslala cirkularni dopis zaposlenima da dostave podatke o svim njima poznatim sudskim postupcima u zemlji, a posebno u inostranstvu, "kako bi izbegli situaciju da im se informacije o sudskim postupcima dostavljaju tek pošto dođe do pravosnažne presude, kada više ništa ne može da se uradi". Prilično turbulentan je i odnos sa JAT Tehnikom, nekada u sastavu aviokompanije, potom nezavisnog preduzeća u vlasništvu JAT ervejza a sada odvojene firme, još od štrajkova 2005. godine, koji obiluje uzajamnim optužbama za sporost i neefikasnost i dugovanja. Bilo kako bilo, od 14 aviona "na papiru", operativno je osam a šest je u različitim fazama remonta.\nKO ŠTA GUBI: Rukovodstvu JAT ervejza stavlja se na teret i to da su, uz neke pozitivne pomake (uvođenje "kod šer" ugovora sa KLM i Lufthansom, solidno pariranje konkurenciji na linijama poput Beča i Crne Gore, uspešna kampanja prodaje nekih karata po 19 evra...) zapostavili skoro u potpunosti čarter saobraćaj, kao i važnost saradnje sa prodajnim agentima, forsirajući direktnu prodaju preko sopstvene prodajne mreže.\nReagujući na ono što je nazvao "orkestriranom medijskom kampanjom", direktor JAT ervejza odgovorio je u prošli petak podužim otvorenim pismom uz koje je priložio podršku članova izvršnog odbora i negirao većinu optužbi, navodeći kako je većina dugova rezultat poslovanja prethodnih rukovodstava i kako je JAT ervejz ove godine ostvario bolje rezultate nego ranije.\nPrethodni direktor Saša Vlaisavljević, sada predsednik UO kompanije, dao je u ponedeljak intervju "Večernjim novostima" u kome je rekao kako "iz profesionalnih razloga ne može da podrži dosadašnji rad generalnog direktora i da je o tome obavestio Vladu Srbije", što je samo dolilo ulje na vatru i pretvorilo se u medijski rat dvojice članova Demokratske stranke što daje kredibilitet teoriji o borbi za prevlast između unutarstranačkih frakcija DS-a. Vlaisavljević kaže da je "UO u nekoliko navrata tražio kako periodične finansijske izveštaje o stanju u kompaniji tako i izveštaje o svim sprovedenim tenderima i javnim nabavkama i da ih još očekuje", kao i da su "postavljani čak i direktori, koji se nalaze na ključnim pozicijama u kompaniji, a koji imaju samo srednje obrazovanje iako je Upravnom odboru prezentovano drugačije". Vlaisavljević dalje navodi da mu "ideje koje plasira Radovanović, kao, na primer, prodaja avio-karata po ulicama ili u poštama, ili besplatan taksi za sve putnike, nisu bliske i prilično su nerazumljive, jer nisu do sada poznate u svetu avio-biznisa." "Isto tako, ne podržavam isplatu zarada bez kontrole i usvojenih kriterijuma, uvođenje tajnosti zarada i u suštini narušavanje teško stečenog ugleda preduzeća", kaže Vlaisavljević.\nJETRVE I SVEKRVA: Direktor JAT ervejza Radovanović nazvao je izjave svog prethodnika "potpunim izmišljotinama i malicioznim izvrtanjem istine", i zaključio kako je na taj način "konačno rasvetljeno ko je bio neimenovani izvor iz JAT-a" koji je "mesecima blatio reputaciju" kompanije. Za razliku od Vlaisavljevića koji se u intervjuu (pomalo ironično završava se izjavom kako neće davati izjave medijima jer to šteti ugledu kompanije) drži po formi i govoru profesionalne strane, Radovanović – izvori iz JAT-a kažu "strastveni demagog" –sukob je spustio na ličnu razinu, optužujući predsednika UO da je "sitno korumpirao" pojedine novinare bezbrojnim ručkovima, večerama i besplatnim avio-kartama; pominje se "busanje karijerom merača kofera na JAT-ovim šalterima" (Vlaisavljević je u JAT-u počeo na ček-in šalteru), službeni mercedes koji mu je naložio da vrati a ovaj je odbio, kao i neisplaćivanje honorara članovima UO za koje je Radovanović insistirao da ne mogu biti plaćeni dok letačko osoblje ne dobije dnevnice koje kasne. Radovanović je optužio svog prethodnika i da nije praktikovao nikakvo finansijsko izveštavanje tokom godine, da je godišnje izveštaje pravio na osnovu procena te da po primopredaji dužnosti nije umeo "ni stručno ni laički" da mu navede nijedan od bilansa za prethodnu godinu.\nSve ovo se dešava u trenutku kada je država, kao vlasnik, posebnim zakonom dala garancije za kredit od 51,5 miliona evra koji JAT ervejz treba dobiti od Societe Generale i Unicredit banke kako bi za 40 miliona bila "konsolidovana kompanija", za 9,5 plaćeno održavanje vazduhoplova JAT Tehnici i za dva miliona iznajmljena dva aviona. Taj kredit se "vuče" već oko godinu dana i JAT je, čini se, računao da će novac imati na raspolaganju kada je pravio dugove oko kojih se sad digla tolika prašina. Pored ovih – unapred ako ne potrošenih, onda bar raspodeljenih para – JAT ervejz je finansijski gledano znatno interesantniji od ostalih "državnih gubitaša" od kojih se razlikuje i po priličnoj količini svežeg novca koji kroz njega prolazi, pogotovu tokom sezone.\nVlada Srbije je u aprilu, posle neuspeha tendera za prodaju JAT ervejza, odlučila da osnuje novu aviokompaniju koja bi od sadašnje preuzela samo ono što je perspektivno za potencijalno ulaganje, a JAT ervejzu bi ostali dugovi koji bi bili namireni prodajom imovine. Odlukom Vlade definisano je da će strateški partner imati većinsko vlasništvo, a država zadržati manjinsko. Po preliminarnim planovima, nova kompanija bi preuzela linije, slotove (dozvoljeno vreme poletanja i sletanja), deo flote i najviše 400 zaposlenih putem konkursa, a strateški partner treba da uloži novu flotu. Za privatizacionog savetnika, trećeg u relativno kratkom periodu, izabran je prošlog meseca "Dilojt" koji ima godinu dana da za honorar od oko milion evra predloži kako da JAT ervejz iz sadašnje situacije postane avio-prevoznik u koji će neko hteti da ulaže.\nŠta god "Dilojt" ili neko drugi zaključio i predložio, za bilo kakav izlaz iz sadašnje nezavidne situacije, evidentno je da su srpskom nacionalnom avio-prevozniku potrebne korenite promene, kako organizacione tako i u celokupnoj poslovnoj filozofiji, osmišljene od nekog ko to ume da uradi, i ono što je mnogo bitnije – rešenost i kontinuitet u sprovođenu tih promena. Dokle god je nacionalni prevoznik i državni, tu rešenost i kontinuitet mora nametnuti država kao vlasnik – ako želi – ne obazirući se previše, bar u teoriji, na ime generalnog direktora i na to kojoj on političkoj opciji pripada.\nKo je direktor JAT ervejza?\nSrđan Radovanović rođen je u Beogradu 1959. godine. Bio je zaposlen u Sekretarijatu za unutrašnje poslove u Beogradu, a radio je i kao advokat. Radio je u "Grand kafi", "Droga Kolinskoj", bio je član UO "Soko Štarka" i predsednik UO "Palanačkog kiseljaka". Na mesto direktora JAT ervejza došao je sa pozicije zastupnika Agencije za privatizaciju u stečajnoj upravi "Robnih kuća Beograd".


Demanti Rusije: Ukrajinski mornari se ne vraćaju kući - Sputnjik Srbija\nDemanti Rusije: Ukrajinski mornari se ne vraćaju kući\n16:14 24.07.2019 (osveženo 16:15 24.07.2019) Preuzmite kraći link\nIstražni organi Rusije još nisu doneli odluku o povratku ukrajinskih mornara uhapšenih u Rusiji zbog povrede granice, izjavila je za Sputnjik ruska ombudsmanka Tatjana Moskaljkova.\n„Ombudsmanka Vrhovne rade Ukrajine Ljudmila Denisova je preko Ministarstva spoljnih poslova podnela zahtev istražnim organima da se zatvorska kazna mornarima zameni za jemstvo, da bi oni bili oslobođeni iz pritvora u skladu sa Članom 103 Zakona o krivičnom postupku za njeno jemstvo. Ovaj zahtev je preko Ministarstva upućen načelniku istražnog organa Federalne službe bezbednosti Rusije (FSB), gde se on razmatra. Ovakvo objašnjenje mi je pre sat vremena Denisova dala preko telefona“, rekla je Moskaljkova.\nOna je demantovala informacije da je postignut sporazum i doneta odluka da se mornari vrate u Ukrajinu.\n„Objasnila sam kako se odvija procedura pregovora sa ukrajinskom stranom. Sa naše strane, koliko je meni poznato, istražni organi nisu donosili nikakve odluke, barem za sada“, istakla je Moskaljkova.\nRanije su ukrajinski mediji javili da je ombudsmanka Ukrajine Ljudmila Denisova izjavila da je postignut sporazum o povratku ukrajinskih mornara uhapšenih u Rusiji i da je već započeta birokratska procedura.\nincident u Kerčkom moreuzu, Ukrajina


Vesti online / Sport / Fudbal / Katar testira Srbiju\nKatar testira Srbiju\nFudbalska reprezentacija Srbije sredinom decembra odigraće prijateljski susret u Dohi sa selekcijom Katara, prenosi Sportski žurnal.\nVodiće "orlove" u Dohi: Goran Đorović\nOčekuje se da će tim u Dohi voditi selektor mlade reprezentacije Goran Đorović, a biće pozvani potencijalni reprezentativci iz šampionata naše zemlje, kao i fudbaleri Srbije U-21.\nPodsetimo, Srbija je poražena od selekcije Katara sa 3:0 u septembru 2016. godine.\nTakođe, Sportski žurnal prenosi da je rukovodstvo FS Nigerije stupilo u kontakt sa FSS, i da je cilj "super orlova" da pripreme za Svetsko prvenstvo odrade u Srbiji.\nFUDBAL Krstajić objasnio zašto Bane nije kapiten Srbije\nFUDBAL Afera "kapiten", krenule teorije zavere! Šta kaže Krstajić?


Izmeštanje ugljen-disulfida iz fabrike Viskoza u Loznici | Stakleno Zvono e-TV magazin\nby Stakleno Zvono · Published July 6, 2010 · Updated February 15, 2014\nRepublička inspekcija za zaštitu životne sredine izvršila je nadzor izmeštanja opasne materije ugljen-disulfida uskladištenog u fabrici Viskoza Loznica. Iz rezervoara je pretočeno 128 tona ugljen-disulfida, koji je zbog opasnih karakteristika smešten u betonski bazen ispunjen vodom.\nUgljen-disulfid je pretočen u šest specijalnih kontejner cisterni, koje su u železničkoj stanici Loznica natovarene na železničke vagone i otpremljene u inostranstvo. Pretakanje je izvršeno uz kontrolu nadležnih inspekcijskih službi Ministarstva unutrašnjih poslova, Ministarstva infrastrukture i Ministarstva životne sredine i prostornog planiranja.\nFirma Promos plus iz Beograda, ovlašćena za sprovođenje posla, obezbedila je stručni nadzor eksperata za ugljen-disulfid iz firme AkzoNobel iz Nemačke. Na pripremi postrojenja i pretakanju radili su nekadašnji radnici Viskoze, koji imaju višedecenijsko iskustvo u rukovanju sa tom opasnom materijom. Ministarstvo životne sredine i prostornog planiranja je obezbedilo neophodan monitoring Gradskog zavoda za javno zdravlje Beograd.\nU Viskozi je preostalo još oko 420 tona ugljen-disulfida, koji će biti izmešten iz fabrike tokom leta. Izmeštanje se vrši na osnovu ugovora između firmi Viskoza, Promos plus iz Ljubljane i Promos SM iz Beograda.\nPodsećamo da je ugljen-disulfid veoma toksična i zapaljiva materija koja se upotrebljava u proizvodnji viskoznih vlakana i pesticida. U Evropi je poslednjih godina zatvoreno desetak fabrika koje su koristile ugljen-disulfid. Iz tog razloga ugljen-disulfid iz Loznice će biti isporučen u prekomorske zemlje u kojima se još uvek koristi u proizvodnji (Indija, Kina, Indonezija i Izrael).\nPosao izmeštanja ugljen-disulfida sprovodi se na osnovu Zaključka Vlade Republike Srbije od 19. februara 2009. kojim je prihvaćena Informacija o stanju ugroženosti životne sredine u HK Viskoza, Loznica. Sredstva neophodna za izmeštanje te opasne materije su obezbeđena iz budžeta i Fonda za zaštitu životne sredine.\nVeliko spremanje Srbije (80.7%)\nPovećana svest građana o značaju očuvanja životne sredine (77.5%)\nKako smo očistili Srbiju od divljih deponija ? (77.3%)\nKreiranje lokalnih planova za upravljanje otpadom (75.9%)\nZeleni karavan Srbije u Kragujevcu (70.4%)\nTags: akcijaBeograddeponijaeko vestiekologijaEvropska unijaMinistarstvo životne sredineocistimo srbijuOdrživi razvojproizvodnjaProjekatRepublička inspekcija za zaštitu životne sredinerudarstva i prostornog planiranjaSrbijasvetvestivoda\nNext story Zaplena mesa\nPrevious story Besplatna info linija o reciklaži limenki


Problemi između SDS-a i PDP-a u Sarajevsko-romanijskoj regiji - Citaj Filter\nProblemi između SDS-a i PDP-a u Sarajevsko-romanijskoj regiji\nProblemi između SDS-a i PDP-a u Sarajevsko-romanijskoj regiji nastali su zbog kandidatura za načelnika opštine Pale i gradonačelnika Istočnog Sarajeva, saznaje “Srpskainfo”.\nPrema koalicionom dogovoru, od sedam kandidata, od kojih je šest za načelnike gradskih opština plus kandidat za gradonačelnika, PDP je trebalo da ima jednog svog kandidata. Prema procjenama, smatraju da najveće šanse imaju u Palama i na nivou grada, budući da je aktuelni gradonačelnik Nenad Vuković kadar PDP-a.\nMeđutim, u PDP-u smatraju da su već izbačeni iz trke za načelnika Pala, jer se tamo kao samostalni kandidat prijavio prodekan Ekonomskog fakulteta Marko Đogo.\nIako je Đogo ovjeru u CIK BiH dobio kao samostalni kandidat, u PDP-u su ubijeđeni da će iza njega da stane SDS. Istovremeno, izvori “Srpskainfo” iz SDS-a tvrde da to još nije izvjesno, jer Đogo važi za ambicioznog kandidata, „koji bi na izbore izašao sa ili bez podrške bilo koje stranke“.\nĐogo juče nije odgovarao na pozive “Srpskainfo”.\nU svakom slučaju, PDP se sada okrenuo borbi za mjesto kandidata za gradonačelnika, gdje žele opet da vide Vukovića. Ovaj put pravila igre su se promijenila, jer će se gradonačelnik birati direktno na izborima, a ne kao do sada u Skupštini grada od partija koje poslije izbora sakupe većinu. Problem je što i SDS želi svog kandidata za gradonačelnika, a za to mjesto Opštinski odbor SDS Istočna Ilidža je već predložio Miroslava Lučića, aktuelnog predsjednika gradske Skupštine. Izvori “Srpskainfo” tvrde da je to već završena priča i da će Lučić biti zvaničan kandidat za gradonačelnika Gradskog odbora SDS koga vodi Darko Babalj.\nPrethodna Rukometni savez RS traži podršku za “Slaviju”\nSledeća TILAVA: Hram prepodobne Angeline proslavio krsnu slavu


Nova ljubljanska banka za Komercijalnu banku ponudila 450 miliona evra | SEEbiz.eu\nObjavljeno: 25.12.2019 / 08:57\nBEOGRAD - Slovenačka Nova ljubljanska banka je za kupovinu 83,23 odsto Komercijalne banke ponudila 450 miliona evra, pišu "Novosti".\nIz toga proizlazi, navodi list, da celu banku procenjuju na ukupno 540 miliona evra, a jednu akciju Komercijalne banke 32,15 evra.\nNapominje se da je trenutna berzanska cena kacija 25,54 evra. To je najbolja obavezujuća ponuda zainteresovanih kupaca od tri koje su u roku stigle na adresu Ministarstva finansija, podseća list.\nTagovi: Nova ljubljanska banka, Komercijalna banka,


Norveška kompanija potvrdila odustajanje od sertifikacije gasovoda „Severni tok 2“ - 03.01.2021, Sputnik Srbija\nNorveška kompanija potvrdila odustajanje od sertifikacije gasovoda „Severni tok 2“\nNorveška kompanija „Det Norske Veritas – Germanišer Lojd“ ne može da sertifikuje gasovod „Severni tok 2“ zbog američkih sankcija, navodi se u saopštenju... 03.01.2021, Sputnik Srbija\nsvet, vesti, evropa, gasovod\n14:06 03.01.2021 (Osveženo: 16:08 03.08.2021)\nNorveška kompanija „Det Norske Veritas – Germanišer Lojd“ ne može da sertifikuje gasovod „Severni tok 2“ zbog američkih sankcija, navodi se u saopštenju kompanije u koju je Sputnjik imao uvid.\n„Američke vlasti donele su zakone u skladu sa evropskim Zakonom o zaštiti energetske sigurnosti. On nameće sankcije kompanijama koje pružaju usluge provere, inspekcije ili sertifikacije za cevovodni sistem ‘Severni tok 2’... Kompanija će zaustaviti sve radove na proveri sistema gasovoda ‘Severni tok 2’ u skladu sa sankcijama i dok su sankcije na snazi“, precizira se u saopštenju kompanije.\nProjekat gasovoda „Severni tok 2“ predviđa izgradnju dva kraka gasovoda ukupnog kapaciteta 55 milijardi kubnih metara gasa godišnje koji će se isporučivati od obale Rusije preko Baltičkog mora do Nemačke.\nSjedinjene Američke Države promovišu svoj prirodni tečni gas na evropsko tržište i pokušavaju da spreče završetak ruskog projekta. U oktobru su SAD proširile restriktivne mere protiv „Severnog toka 2“ proširivanjem na projekat dejstvo paketa o zaštiti evropske energetske bezbednosti.\nU decembru 2020. godine izgradnja gasovoda je nastavljena i sada će, prema procenama stručnjaka, završetak izgradnje „Severnog toka 2“ trajati nekoliko meseci.\nOdredbe američkog vojnog budžeta, koji uključuje i sankcije gasovodima „Severni tok 2“ i „Turski tok“ stupile su na snagu 1. januara.\nNovak: Sankcije će se negativno odraziti na „Severni tok 2“, ali će biti završen


Srbija teži ka nultom zagađenju - IndeksOnline.rs\nNaslovna srbija Beograd Srbija teži ka nultom zagađenju\nSrbija teži ka nultom zagađenju\nBEOGRAD – Državna sekretarka u Ministarstvu zaštite životne sredine Jelena Tanasković poručila je danas da Srbija teži nultom zagađenju što je i tema Evropske zelene nedelje od 31. maja do 4. juna.\nOna je na obeležavanju ove nedelje, koje je sa predstavnicima Delegacije Evropske unije (EU) u Srbiji upriličeno u Botaničkoj bašti Jevremovac, istakla da će zato ovo Ministarstvo, pored kapitalnih projekata kao što su borba za pravilan tretman otpada, prečišćavanje otpadnih voda i kvalitetniji vazduh, nastaviti da sprovodi mere čiji je cilj podrška održavanju i očuvanju zaštićenih područja.\nPrema njenim rečima, zaštita prirode i očuvanje biodiverziteta su važni segmenti projekta EU za Naturu 2000 u Srbiji, koji je sprovođen od maja 2019. do maja ove godine, kao i evrointegracija Srbije, posebno Poglavlja 27 na čemu Ministarstvo zaštite prirodne sredine aktivno radi.\nTanasković je istakla da se ubrzano radi na zakonodavnom okviru i njegovoj primeni, kao i usaglašavanju ovog okvira sa EU.\n“Doneli smo Zakon o klimatskim promenama, pripremamo izmene Zakona o zaštiti prirode kao i uredbu o ekološkim mrežama”, rekla je ona i precizirala da izmene Zakona o zaštiti prirode pored ostalog podrazumevaju proširenje zaštićenih područja na oko osam odsto.\nNaglasila je da Srbija ima bogat biodiverzitet, jer u njoj živi oko 43 odsto ukupnih vrsta koje se nastanjuju u Evropi.\nTakođe i da je Srbiji veoma značajna podrška koju kroz ovaj projekat dobija da bi identifikovala potencijalna područja mreže Natura 2000, kao najveće mreže zaštićenih područja na evropskom kontinentu.\nŠef Sektora za saradnju u delegaciji Evropske unije u Srbiji Ingve Engstron je istakao da je Natura 2000 najvažniji element očuvanja biodiverziteta i da pomaže očuvanje zaštićenih područja.\nNajavio je da je Natura 2000 fokusirana na ljude koji štite prirodu u ekonomskom i ekološkom smislu.\n“I dalje ćemo pomagati Srbiji u očuvanju prirode i biodiverziteta. Ulaganje u ove oblasti je budućnost i ovde jer zapravo nečinjenje mnogo skuplje od činjenja”, istakao je Engstron.\nPrethodni tekstZadržana tendencija pada novozaraženih korona virusom\nSledeći tekstNBS: Sve više građana koristi najsavremenije oblike plaćanja


U Banjaluci otvoren olimpijski bazen - Klix.ba\nVrijedan 17 miliona KM U Banjaluci otvoren olimpijski bazen\nVrijedan 17 miliona KM\nU Banjaluci otvoren olimpijski bazen\n5.12.2009. u 19:58\n1/4 Foto: Fotoservis\n2/4 Foto: Fotoservis\n3/4 Foto: Fotoservis\n4/4 Foto: Fotoservis\nPredsjednik Vlade Republike Srpske Milorad Dodik, gradonačelnik Banjaluke Dragan Davidović i predsjednik Vaterpolo saveza Srbije Velibor Sovrović otvorili su večeras novoizgrađeni olimpijski bazen u Banjaluci simboličnim bacanjem lopte u vodu.\nPremijer Dodik zahvalio je članovima Vaterpolo saveza Srbije i ekipama "Partizana" i "Vojvodine", koji su večeras došli u Banjaluku da odigraju vaterpolo utakmicu u novootvorenom bazenu evropskih razmjera i kvaliteta, u kojem se mogu održavati takmičenja evropskog i svjetskog ranga.\n"Kada je prije nekoliko godina grupa ljudi u Banjaluci razmišljala šta je potrebno ovom gradu, dogovorili smo se da je to bazen olimpijskih dimenzija u kojem večeras igraju klubovi evropskog ranga", rekao je premijer RS u obraćanju posjetiocima.\nGradonačelnik Banjaluke Dragoljub Davidović podsjetio je da je kompleks izgrađen na mjestu nekadašnjeg "Incelovog" bazena, kao i da se u njegovom sastavu nalaze olimpijski i dječiji bazen, teretana, sauna, prostorija za masažu i tribine sa 500 mjesta.\n"Bazen je projektovan po standardima Svjetske plivačke i vaterpolo federacije, a idejno rješenje je izradila domaća firma iz Banjaluke `Ars studio`, dok je izvođač radova bilo preduzeće `Integral inženjering`", naglasio je Davidović.\nZa izgradnju Olimpijskog bazena iz budžeta Grada Banjaluke izdvojeno je 17.594.904 KM.\nNakon svečanog otvaranja, počela je vaterpolo utakmica prvenstva Srbije između beogradskog "Partizana" i novosadske "Vojvodine", koju je direktno prenosio RTRS\nprije 6h 23m 66\nprije 13h 9m 272\nSmatra se ugroženim 843\nprije 9h 2m 227\nPrevezeni u bolnicu 121\nprije 3h 32m 51\nTehnička stvar 269\nprije 23h 50m 148


Uručene nagrade Privredne komore Vojvodine - „Kapija uspeha“ - najboljima u ugostiteljsko-turističkoj delatnosti u Vojvodini, u 2018. godini.\nSrpski biznismeni sve više ulažu svoj kapital u hotele\nDo nedavno je većina srpskih biznismena ulagala svoj kapital u poljoprivredu, ali u poslednjih par godina situacija se promenila jer ti isti biznismeni sve više ulažu novac u gradnju i kupovinu luksuznih hotela.\nPrimer za to su Rodoljub Drašković, vlasnik Swislion-a, Miodrag Kostić, Miroslav Mišković, Petar Matijević, porodica Momirović, vlasnici Mone i mnogi drugi. Svi oni su vlasnici luksuznih hotela u Srbiji i u regionu.\nU INOVACIJAMA JE BUDUĆNOST\n„Tourism innovation day”, prva regionalna konferencija o inovacijama u preduzetništvu u turizmu, održaće se 25.9.2019. godine u Naučno-tehnološkom parku Beograd. Projekat je podržao Kabinet ministra za inovacije i tehnološki razvoj Vlade Republike Srbije i ministar Nenad Popović, koji će i otvoriti konferenciju.\n100 MILIONA EVRA OD FILMSKE INDUSTRIJE\nPrimenom Uredbe o podsticajima za investiranje u audio-vizuelna dela naša zemlja je zauzela poziciju jedne od najboljih lokacija za snimanje u ovom delu Evrope. Prema zvaničnim podacima, ove mere dovele su do eksplozije naše filmske industrije koja je bila na izdisaju, kao i do značajnih prihoda za srpsku privredu. Osim što donosi novac, snimanje stranih serija i filmova doprinosi promociji zemlje.\nKorona vaučeri - jedina mogućnost da se zaposleni u turizmu zaštite od gubitka radnog mesta i da se spreči masovno zatvaranje agencija


Danas, “WinWin Shop” kao najveći maloprodajni lanac računarske i potrošačke tehnike u Srbiji posluje u domenu korporativne prodaje, maloprodaje, veleprodaje, kao i onlajn prodaje i ima konstantnu tendenciju rasta kako bi svoju ponudu predstavili što većem broju korisnika.\nTačno 150 bivših “Handy” radnika dobiće ponudu za zaposlenje u “WinWin” kompaniji koja broji preko 1.200 zaposlenih u preko 110 maloprodajnih objekata širom Srbije.\nPonuda će podrazumevati radno mesto u maloprodaji, sa fokusom na prodaji telefona, sklapanje ugovora sa telekomunikacionim kompanijama i predstavljanju benefita u vidu poklon kupona do 10.000 dinara, koja je jedinstvena ponuda “WinWin”-a za sklapanje ugovora sa gore pomenutim telekomunikacionim kompanijama, prenosi N1.\nZahvaljujući svojoj stručnosti u pomenutoj oblasti omogućiće se nesmetano sklapanje ugovora svim budućim korisnicima, koji su na ovu vrstu usluge navikli i u “Handy” radnjama, a od sada isto mogu očekivati i u “WinWin” maloprodajnim objektima.\nNa ovakav poslovni korak odlučeno je na obostrano zadovoljstvo “Handy” radnika i “WinWin” kompanije koja, obezbeđujući adekvatno zaposlenje bivšim “Handy” radnicima upotpunjuje svoj kadar stručnim licima čije će iskustvo doprineti zadovoljstvu svih “WinWin” kupaca.


Skupština IFSC (još o otkazivanju svetskog kupa / 04.Jul.2008 - FreeClimbing.rs - Sportsko penjanje u Srbiji\nSkupština IFSC (još o otkazivanju svetskog kupa\nSkupština IFSC (još o otkazivanju svetskog kupa)\nNa sednici skupštine IFSC, podneta su dva izveštaja o razlozima otkazivanja svetskog kupa u Beogradu.\nPrvi izveštaj je podneo delegat ovog takmičenja, potpredsednik IFSC Helmut Knabl, koji je i doneo odluku da se takmičenje otka�e. Izveštaj je podnesen usmeno i, zbog du�ine snimka, ovde smo izdvojili samo najbitnije detalje.\nZatim su predstavnici SPFS pročitali i podelili svoj izveštaj, koji mo�ete pročitati ovde.\nOtkazivanje svetskog kupa je nazvano "najtu�nijom epizodom" od osnivanja i ozbiljno je uzdrmalo IFSC, pre svega u smislu poverenja u nacionalne federacije. Prvi rezultat je da će nacionalna federacija od sada morati da se kvalifikuje za odr�avanje najznačajnijih takmičenja tako što će najpre uspešno organizovati regionalna takmičenje (kao primer je navedeno Balkansko prvenstvo). Pored ovoga, od sada će se od organizatora zahtevati ozbiljne garancije (izmedu ostalog i finansijske), jer je zaključeno da gubici nacionalnih federacija ne mogu biti nadoknađeni od SPFS - iako je ta mogućnost razmatrana na upravnom odboru. (pored gubitaka federacija čiji su predstavnici doputovali u Beograd, gubitke su imali i mnogi drugi koji su kupili avionske karte, a posle nisu mogli da ih vrate jer je takmičenje otkazano prekasno). Ipak je na UO izglasana odluka da SPFS mora da nadoknadi troškove postavljačima koji su doputovali u Beograd.\nNa kraju ove tačke plenarne sednice, predsednik IFSC Marco Scolaris, podr�ao je osnivanje Penjačkog saveza Srbije kao način da se u Srbiji formira jedna sna�na federacija koja bi okupila većinu penjača i bila pouzdan partner IFSC. Predstavnicima SPFS je poručio da je to jedini način da se zaboravi epizoda sa otkazivanjem Svetskog kupa, a obema federacijama sna�no poručio da sarađuju i prevaziđu podele.


Glumac Žarko Laušević pušten je na slobodu uz kauciju, a sud u Njujorku još nije odlučio da li će Lauševića deportovati u Srbiju čiji je državljanin ili će mu dozvoliti da traži produženje američke boravišne vize.\nPostupak se nastavlja 8. februara, kaže njegov branilac u Srbiji, Slobodan Pajović.\nU martu 2001. godine Vrhovni sud Crne Gore je Lauševiću izrekao pravosnažnu presudu od 13 godina, posle nekoliko sudskih postupaka, zbog prekoračenja nužne odbrane, jer je hicima iz pištolja u noći između 30. i 31. jula 1993. u podgoričkom kafiću "Epl" usmrtio Dragora Pejovića (20), Radovana Vučinića (19) i ranio Andriju Kažića.\nZa Lauševićem je Treći opštinski sud raspisao poternicu 2002. jer je bio prijavljen u Jug Bogdanovoj ulici u Beogradu. On je prethodno bio osuđen na četiri godine zatvora u Višem sudu u Podgorici, pa je izašao iz pritvora 1998. u kojem je proveo četiri godine i sedam meseci. Sledeće godine je otišao preko Budimpešte za SAD, pa ga je crnogorski Vrhovni sud osudio u odsustvu.\nTreći opštinski sud je nedavno odložio izvršenje kazne Lauševiću i povukao poternicu protiv njega, dok je Vrhovni sud Srbije odlučio o zahtevu glavnog srpskog tužioca Slobodana Radovanovića za zaštitu zakonitosti.\nU zahtevu za zaštitu zakonitosti, koji je tužilac Radovanović podneo 31. avgusta, navodi se da se Vrhovni sud Crne Gore upustio u ocenu dokaza, a zakonom je propisano da to može da čini samo neposredno, kada se otvori pretres, što u ovom slučaju nije učinjeno.\nDo događaja koji se dogodio 31.jula 1993. godine, kada je usmrtio dve i ranio jednu osobu, Žarko Laušević je bio veoma poznat glumac na području cele nekadašnje SFRJ.


Konferencija UN o klimi – Ekoform\nAlarmantni izveštaji naučnika, gradjanska neposlušnost, protesti mladih širom sveta, već godinu dana su zemlje potpisnice Pariskog sporazuma na meti pritisaka bez presedana da nešto preduzmu. Moto konferencije je Vreme za akciju (#TimeforAction).\n“Ne možemo više odlagati akciju za zaštitu klime”, rekla je španska ministarka za ekologiju Teresa Ribera, čija zemlja je domaćin ove 25. UN konferencije o klimi (COP25). Konferencija je trebalo da se održi u Čileu ali je ta zemlja otkazala zbog nemira i Španija je prihvatila da bude domaćin.\n“Tačka bez povratka nije više daleko na horizontu ona je na vidiku i približava se velikom brzinom”, rekao je juče generalni sekretar UN Antonio Gutereš i naglasio da su obaveze preuzete za borbu protiv klimatskog zagrevanja “potpuno nedovoljne”. On je rekao da i dalje nedostaje političke volje da se nešto uradi.\nSadašnjim tempom temperatura bi mogla da poraste za četiri ili pet stepeni Celzijusa do kraja veka. Čak i ako zemlje poštuju do sada preuzete obaveze, rast temperature bi mogao da predje tri strepena Celziusa.\nMedju spornim pitanjima je i način formiranja sistema funkcionalnog medjunarodnog trgovanja emisijama štetnih gasova i odštete siromašnijim državama za gubitke i štetu nanetu klimatskim promenama, prenosi Radio slobodna Evropa.\nUčesnici konferencije suočavaju se i sa pritiskom globalnog pokreta za borbu protiv klimatskih promena na čelu sa švedskom tinejdžerkom Gretom Tunberg. Ona takodje dolazi na skup a putuje brodom i najavila je da očekuje da će do utorka stići do Portugalije.\nZa sada je samo 68 zemalja obavezalo da će opovećati svoje planove za smanjenje emisije ugljen dioksida u 2020. godini, pre naredne konferencije UN o klimi u Glazgovu. Ali one, prema ekspertima, predstavljaju samo osam odsto svetske emisije tog gasa.\n← Gutereš: Treba da prekinemo rat protiv prirode\nHiljade e-trotineta onesposobljene u Francuskoj radi ekološkog protesta →


MUPRS zabranio prijevoz eksplozivnih materija zbog 'Marša mira' i 11. jula\nMUPRS zabranio prijevoz eksplozivnih materija zbog ‘Marša mira’ i 11. jula\nMinistar unutrašnjih poslova Republike Srpske (MUPRS) izdao je naredbu o zabrani prijevoza eksplozivnih materija u drumskom saobraćaju s ciljem preduzimanja bezbjednosnih mjera i radnji povodom održavanja komemorativnog skupa, 11. jula u Potočarima, kod Srebrenice, kao i „Marša mira 2019“.\nZabrana prijevoza eksplozivnih materija bit će na snazi 7. jula od 7.00 do 19.00 sati, na dionicama regionalnih puteva Konjević Polje-Bratunac i Bratunac-Srebrenica.\nNarednog dana zabrana će biti na snazi od 9.00 do 15.00 sati na dionici magistralnog puta Memići-Karakaj, 9. jula od 15.00 do 22.00 sati na dionici magistralnog puta na relaciji Zvornik-Vlasenica, a 10. i 11. jula 24.00 sata na magistralnim putevima na relacijama Zvornik-Konjević Polje-Vlasenica, Vlasenica-MEL Luke i MEL Memići-Karakaj, kao i na regionalnim putevima Konjević Polje-Bratunac, Drinjača-Bratunac, Bratunac–Srebrenica i Milići-Zeleni Јadar–Srebrenica, saopćeno je iz MUPRS-a.\nZa navedene dane neće biti izdavana odobrenja za prijevoz eksplozivnih materija.\nNaredba se odnosi i za zabranu saobraćaja za teretna vozila preko 3,5 tone ukupne mase, pa će 10. jula od 12.00 do 22.00 sati biti na snazi na dionicama magistralnih i regionalnih puteva – granica Republike Srpske/Federacije BiH /Luke/-Vlasenica, Vlasenica-Konjević Polje, Konjević Polje-Bratunac jedan, Bratunac jedan-Zeleni Јadar.\nTa zabrana bit će na snazi i 11. jula od ponoći do 20.00 sati na dionicama magistralnih i regionalnih puteva – Vlasenica-Luke, Caparde-Karakaj dva-Vlasenica, Konjević Polje-Bratunac jedan, Bratunac tri-Drinjača, Zeleni Јadar-Bratunac jedan, Milići-Zeleni Јadar.\nŠtab akcije „Srebrenica 2019“ će odrediti alternativne pravce i preusmjeriti saobraćaj teretnih vozila preko 3,5 tone ukupne mase na te pravce.


Popis poljoprivrede 2023. godine - Užicka Republika Press\nAutor : agrofin.rs-novaekonomija.rs\nVlada Srbije usvojila je predlog zakona o popisu poljoprivrede 2023. godine koji će biti sproveden od 1. juna do 31. decembra 2023. godine, a na osnovu njegovih rezultata, biće omogućen realan prikaz stanja poljoprivrede Srbije, saopštila je Vlada.\nU saopštenju se, izmedju ostalog, navodi da će biti popisani broj kao i lokacije gazdinstva, zemljišni fond i kategorije poljopivrednog zemljišta. Predmet popisa biće i površine pod usevima, voćnjaci i vinogradi, zemljišne parcele koje se navodnjavaju, kao i one na kojima se upotrebljava mineralno đubrivo…\nPopisaće se i broj i vrste stoke, ukupan broj košnica, svi poljoprivredni objekti, osnovna i priključna mehanizacija…\nPopisom se obuhvataju:\nporodična poljoprivredna gazdinstva;\nprivredna društva, zemljoradničke zadruge, ustanove ili druga pravna lica, kao i preduzetnik koji su registrovani da pretežno obavljaju delatnosti poljoprivredne proizvodnje,\nprivredna društva i druga pravna lica registrovana za obavljanje delatnosti koje nisu poljoprivredna proizvodnja, a koja imaju organizovane ogranke ili druge organizacione delove u kojima obavljaju delatnosti poljoprivredne proizvodnje.\nU predlogu zakona navodi se da popisom neće biti obuhvaćena domaćinstva sa sopstvenom poljoprivrednom proizvodnjom koja nije namenjena tržištu i ne prelazi fizički prag određen u skladu sa metodologijom popisa Republičkog zavoda za statistiku, kao i domaćinstva, privredna društva i preduzetnici koji ne obavljaju poljoprivrednu proizvodnju.\nPrema predračunu Republičkog zavoda za statistiku Srbije za finansiranje izvršenja svih popisnih poslova neophodno je u periodu od 2020. do 2024. godine obezbediti ukupno 950.093.400 dinara, odnosno 7.917.445 evra.\nPopis je finansijski podržan kroz IPA 2018 nacionalni program. Učešće sredstava iz budžeta Republike Srbije u planiranim ukupnim sredstvima jeste oko 33 odsto, dok je ostatak iz IPA fondova.\nZakonom su predložene i kazne za pravno lice, odgovorno lice u pravnom licu, preduzetnika, nosioca porodičnog poljoprivrednog gazdinstva, punoletnog člana porodičnog gazdinstva, ali i popisivača i koordinatora.\nTako je, na primer, kazna od 100.000 do 1.000.000 dinara predviđena za pravno lice koje obavlja delatnost poljoprivredne proizvodnje ako odbije da popisivaču da podatke o gazdinstvu koji se prikupljaju u skladu sa ovim zakonom ili mu da netačne ili nepotpune podatke. Za prekršaj odgovornog lica u pravnom licu predviđena je kazna od 30 do 50 hiljada dinara.\nSa druge strane, novčanom kaznom od 30.000 do 50.000 dinara kazniće se popisivač, koordinator i drugo fizičko ili pravno lice koje je zaduženo za obavljanje poslova u vezi s popisom, kao i odgovorno lice u pravnom licu koje obavlja poslove u vezi s popisom ako ne obavlja poslove popisa blagovremeno i na propisan način, ne vodi računa o tačnosti upisa podataka, ne čuva kao tajnu podatke o popisanim gazdinstvima.\nKazna od 50 do 100 hiljada dinara predviđena je za prekršaj člana popisne komisije koji je ovlašćen za raspolaganje sredstvima na podračunu za posebne namene ako nenamenski i nezakonito troši sredstva sa podračuna popisne komisije.\nKako piše u predlogu zakona, popisivanje se sprovodi u periodu od 1. juna do 31. decembra 2023. godine, a tačan datum početka određuje direktor Republičkog zavoda za statistiku.\nPodaci koji se prikupljaju putem popisnog upitnika obuhvataju period od poslednjih 12 meseci koji prethode danu započinjanja popisa, dok se podaci u vezi sa korišćenjem podsticajnih sredstava odnose na trogodišnji period koji se završava na dan 31. decembar 2023. godine.\nPopisivanje će početi ne kasnije od godine dana po završetku Popisa stanovništva, domaćinstava i stanova 2023, pre svega zbog korišćenja informacija ovog popisa za formiranje Lista domaćinstava koje će biti obuhvaćene Popisom, ali i zbog uštede finansijskih sredstava. Naime, kako piše u predlogu Zakona, oprema (laptopovi i ostalo) koja je korišćena za sprovođenje Popisa stanovništva, domaćinstava i stanova 2023. godine biće iskorišćena i za ovaj Popis, piše u predlogu zakona.\nU Popisu će se, takođe, koristiti skice i opisi granica popisnih krugova koje je izradio Republički geodetski zavod kao i tela formirana za potrebe sprovođenja Popisa stanovništva, domaćinstava i stanova 2023.\nZbog svega navedenog, finansijska sredstva predviđena za realizaciju Popisa 2023 su manja za oko 43 odsto u odnosu na utrošena sredstva za Popis poljoprivrede 2012, piše o predlogu.\nKako se predlaže zakonom, podaci će se prikupljati neposrednom od gazdinastava, metodom intervjua. Za taj posao biće angažovano 3.500 popisivača.\nRepublilčki zavod ta statistiku dužan je da najkasnije do 31. januara 2024. objavi preliminarne rezultate popisa, a do 31. decembra 2025. i konačne rezultate.\nPodaci dobijeni popisom omogućiće pregled stanja poljoprivrede na republičkom nivou i na lokalnom nivou gazdinstava, izradu strateških ciljeva Srbije u toj delatnosti. Takođe, popisom će se obezbediti i podaci za potrebe međunarodnih insututucija i organizacija, kao što su UN i Evrostat.\nPored toga, u procesu pridruživanja Srbije Evropskoj uniji, popisni podaci od značaja su za izveštavanje o napretku u više pregovaračkih poglavlja.


Od deke unucima: Neverovatna trospratna kućica na drvetu\nKućica na drvetu koju je jedan deka sagradio za svoje unuke komfornija je od kuća i stanova mnogih porodica.\nDa bi obradovao svog petogodišnjeg unuka i šestogodišnju unuku, građevinski preduzimač iz Masečutsetsa Džej Hjuit odlučio je da sagradi trospratnu kućicu na drvetu, sa dnevnom sobom, stepeništem, toboganom i strujom, prenosi Hafington Post.\nZa izradu je koristio drvo iz porodične šume, a dizajn je osmišljavao usput. Iako je kućica dovoljno konforna da u njoj može udobno da se živi, Hjuit planira da sledeće godine nastavi sa njenim nadograđivanjem.\nTagovi :deca, deda, dizajn za decud, drvena kuća, kako napraviti kućicu na drvetu, kućica na drvetu\nZašto većina ljudi ne može da se seti ranog detinjstva?


Novcem od kazni do bezbjednije vožnje | Banjaluka.net\nNovcem od kazni do bezbjednije vožnje\nSaobraćajne nesreće koštaju RS više od četiri miliona maraka mjesečno, zbog čega bi se uskoro mogao početi primjenjivati novi model finansiranja bezbjednosti saobraćaja, kojim bi se novac od naplate kazni bahatih vozača usmjerio u ovu oblast.\nMinistar uprave i lokalne samouprave RS Lejla Rešić rekla je juče da je nivo bezbjednosti saobraćaja, bez obzira na ranija ulaganja, neophodno što prije povećati.\n– Jedan povrijeđeni u saobraćaju košta sistem u smislu liječenja, rehabilitacije i osiguranja, zbog čega moramo naći model za ulaganje u bezbjednost kako bismo imali što manji broj onih koji koriste usluge – rekla je Rešićeva u Banjaluci nakon naučnog skupa “Savremeni modeli finansiranja bezbjednosti saobraćaja”.\nDirektor Agencije za bezbjednost saobraćaja Milija Radović kaže da u RS nije uspostavljen održiv model finansiranja ove oblasti te da razmatraju model po uzoru na Srbiju koji podrazumijeva preusmjeravanje novca od kazni za prekršaj.\n– Prema ovom modelu, 50 odsto novca bi išlo Ministarstvu unutrašnjih poslova za opremanje saobraćajne policije, 30 bi se usmjerilo na jedinice lokalne samouprave, dok bi 20 odsto bilo uloženo u sprovođenje Strategije razvoja bezbjednosti saobraćaja – rekao je Radović, koji je istakao da su najveća ulaganja planirana u stacionarne sisteme kontrole brzine kretanja, gdje se rezultati mogu najbrže očekivati.\nOn je precizirao da RS liječenje povrijeđenih u saobraćaju godišnje košta oko 12 miliona maraka, administrativni troškovi saobraćajnih nesreća iznose više od milion KM mjesečno, dok su materijalni troškovi veći od četiri miliona svakog mjeseca.\n– Ako neko misli da se novi stacionarni radari postavljaju zbog krpljenja budžetskih rupa, neka ne prave prekršaje, pa neće ni novac iz njihovog džepa ići u budžet. Naše kazne su preblage u odnosu na zemlje regiona – rekao je Radović.\nDa veliki broj vozača juri ulicama RS najbolje svjedoči “dual refleks radar”, koji je za samo sedam časova na jednom pravcu u banjalučkom regionu zabilježio čak 1.764 prekršaja prekoračenja brzine.\nRadović je pojasnio da neće doći do uvođenja novih nameta, naglašavajući da će bezbjednost saobraćaja nadalje biti finansirana preraspodjelom postojećih sredstava.\nOn je kao mehanizam poboljšanja stanja bezbjednosti saobraćaja naveo i izmjenu odredbi Zakona o prekršajima koje se odnose na umanjenje iznosa kazne za 50 odsto, koje, kako je rekao, ne daje rezultate.\n– RS je u 2015. godini imala manjak u budžetu od oko milion maraka, jer su se kazne polovile, a indirektni manjak je oko dva miliona maraka – rekao je Radović.\nMilija Radović je istakao da će se subjekti bezbjednosti saobraćaja fokusirati na tri najvažnije stvari – brzinu, alkohol i vezivanje pojaseva.\n– U ovoj godini očekuje nas i prva identifikacija opasnih mjesta, njihovo obilježavanje te analiza i sanacija – rekao je Radović.


Чика Мр.Гоод: Paris Porn priznao Kosovo\nParis Porn priznao Kosovo\nParis Porn je juce priznao kosovo izjavio Bedžet Pacoli, ministar inostranih poslova Kosova, a prenosi Koha Ditore.\n-Sa zadovoljstvom mogu da obavestim narod Kosova da je poznati porno sajt Paris Porn juče priznao Kosovo. Ovo priznanje je usledilo nakon mog ličnog lobiranja, i predstavlja još jednu pobedu mlade kosovske države u medjunarodnoj borbi za potpunu nezavisnost. Od sada će se porno sadržaji sa Kosova na ovom sajtu prikazivati nezavisno od srpskih, pod punim imenom Republike Kosovo. Moje ministarstvo, i cela Vlada Kosova će nastaviti da bori za potpunu nezavisnost i u narednom periodu očekujemo priznanja i ostalih porno sajtova kao što su Red Tube, Sex Tube i ostali, kaže Pacoli\nU ministarstvu Inostranih poslova juče nije bilo reakcija na ovu vest. Kako jedan od sagovornika kaže za Njuz ministarstvo još nije dobilo nikakvu zvaničnu informaciju o ovom dogadjaju, pa niko ne želi da daje izjave za medije. Na naše pitanje da li je ova vest ipak tačna naš sagovornik kaže.\n-Nezvanično, istinita je, svi zaposleni u MIP su juče na poslu uključili Paris Porn, kako bi pregledali najnovije vesti iz sveta i primetili su da se pojavio porno sadržaj, koji je imao odrednicu Kosova. Iskreno, nismo to očekivali jer smo svi puno radili da se to ne dogodi, i sada smo zatečeni ovakvim razvojem dogadjaja. U ovom momentu se razmišlja o narednim potezima Vlade, najverovatnije da ćemo zahtevati da porno sadržaji sa Kosova nose odrednicu UNMIK Kosovo u suprotnom bojkotovaćemo Paris Porn, zaključuje on.\nОбјавио Bojan Savic у 10:08\naco 10. октобар 2011. 11:43


Centar za industrijske odnose održao okrugli sto „Osnivanje, prvi koraci, iskustva, otvorena pitanja, dileme, vizija“. Sindikati, predstavnici državnih institucija i političari potvrdili potrebu postojanja i rada centra.\nCentar za industrijske odnose u susret budućnosti\nZbog neophodnosti celovitog, kritičkog sagledavanja dosadašnjeg rada Centra u funkciji redefinisanja društvene uloge i funkcija Centra, kako bi on inoviranim i novim programima i načinom rada u većoj meri i doprineo razvoju demokratskih industrijskih odnosa u Srbiji i podstakao proces reformi i unapređivanja kapaciteta svih socijalnih partnera, Centar za industrijske odnose je organizovao okrugli sto „Osnivanje, prvi koraci, iskustva, otvorena pitanja, dileme, vizija“.\nCentar kroz deceniju i po postojanja uspeo je da izraste u jednu snažnu, efikasnu i stručnu naučno istraživačku jedinicu i da doprinos razvojuu industrijskih odnosa i razumevanja značaja i neophodnosti snažne i efikasne industrije.\nDinamične i neke željene ali i neželjene promene su uticale na sve aktere industrijskih odnosa, državu, poslodavce i sindikate, ali pojedini nisu shvatili svoje uloge u preraspodelama koje još traju.\nCentar je svojim radom, temama, konferencijama, radionicama, akademijom, školama dao doprinos reformama i ojačao kapacitete onih koji su sa centrom sarađivali. Takvu ocenu su dali i učesnici okruglog stola, reprezentativni sindikati SSSS, UGS“Nezavisnost“, Konfederacija slobodnih sindikata koji su sa Centrom sarađivali. Svi oni smatraju da Centar treba da nastavi sa radom, unapredi i proširi kapacitete a izrazili su spremnost da budu deo tih procesa. To važi i za javne institucije, preduzeća i pojedince koji žele da daju doprinos jačanju Centra na njegovom putu podizanja nivoa obrazovanja učesnika industrijskih odnosa.\nSve ovo i mnogo više mogli smo čuti od učesnika a osnivaču i direktoru centra dr Darku Marinkoviću smo poželeli uspešan rad Centra sa željom da pravi hrabre iskorake u oblasti kojom se bavi.


20. Mišarska Likovna Kolonija - Glas Podrinja\nUčesnici Likovne kolonije Mišar\nMišarska likovna kolonija, 20. po redu, organizovana je danas na Mišaru. Ove kolonije se organizuju od 1999.godine, od strane Kulturnog centra u Šapcu i Zadužbinarskog društva Prvi Srpski Ustanak – Mišar.\nKolonija je međunarodnog karaktera i u njoj su učesnici iz Srbije, Bugarske, Makedonije, Crne Gore...\nDo sada je u njoj učestvovalo više od 100 likovnih umetnika, a Likovnoj galeriji Mišar su ostavili preko 210 radova.\nOve godine svoje radove poklonili su Radovan Mirazović (delo „Vršaj u Mačvi“) i Dragan Petrović Gagi (delo „Karađorđe“).\nGlas Podrinja / delo "Vršaj u Mačvi"\nStevan Simić istakao je da je prvenstveni cilj zadužbinarskog društva stvaranje istorijskog komplkeksa i povećanje broja posetilaca.\n-Želimo da na mlađe generacije prenesemo tradiciju Srpske kulture i umetnosti. Da se više vrednuje naša istorija i čuva od zaborava.\nGlas Podrinja / dela "Vršaj u Mačvi" i "Karađorđe"\nKolonija kreće od Mišarske Ade, pored Karađorđevih bunara pa sve do Istorijskih hrastova u Trbušcu i mesta rođenja Sekule Gavrilovića u Miokusu, barjaktara Mišarske bitke.\n-Ovo je jedna neobična manifestacija koja je retrospektivna a koja je veoma važna za Mišar i za grad Šabac ali i za Kulturni centar koji je do skoro bio deo Likovne Kolonije Mišar – rekla je Sonja Petrović Jagić kustos Kulturnog centra i dodala da je jedan od ciljeva zadužbinarskog društva da se ne zaboravi ono što se desilo.\nGlas Podrinja / Sonja Petrović\n-Posebno je zadovoljstvo jer se ovde nalazi mnogo podataka i slika, tako da možemo da vidimo šta se sve događalo. Imali smo goste iz mnogo susednih zemalja, tako da su kolonije bile internacionalnog karaktera.


Amerika i Ukrajina zaključuju ugovore o isporuci vojne tehnike Kijevu - 20.07.2018, Sputnik Srbija\nAmerika i Ukrajina zaključuju ugovore o isporuci vojne tehnike Kijevu\nMinistarstvo odbrane SAD je počelo sa procedurom zaključivanja ugovora za isporuke vojne tehnike i pružanja usluga za vojni sektor Ukrajine u 2018. godini za sumu... 20.07.2018, Sputnik Srbija\nMinistarstvo odbrane SAD je počelo sa procedurom zaključivanja ugovora za isporuke vojne tehnike i pružanja usluga za vojni sektor Ukrajine u 2018. godini za sumu od 200 miliona dolara, saopštila je ambasada Ukrajine u SAD na Fejsbuku.\nDiplomatska misija je podsetila da je Vašington odlučio da izdvoji iz budžeta za ovu godinu Kijevu dvesta miliona dolara za jačanje bezbednosti i odbrane.\n„Navedena sredstva će biti usmerena na pružanje vojne tehnike, municije i druge opreme i usluga našoj zemlji, za logistiku i obuke oružanih snaga Ukrajine“, navodi se u saopštenju ambasade.\nPrema rečima diplomata, odluka Vašingtona da Ukrajini preda ova sredstva preko Pentagona „pokazuju da je stav SAD nepromenjen što se tiče podrške Ukrajini i priznanja da će Kijev nastaviti sa reformama sektora bezbednosti i odbrane“.\nProšle godine je američka administracija odobrila isporuke oružja Kijevu, uključujući i prenosive protivtenkovske raketne sisteme. Krajem aprila, portparol Stejt departmenta saopštio je da su sistemi „Džavelin“ već isporučeni Ukrajini. Vašington je naglasio da Kijev ne može da koristi sisteme na liniji dodira u Donbasu.


CENTRE INTERNATIONAL D'ANTIBES, ANTIBI, 12-17 GODINA - Educo Team\nCENTRE INTERNATIONAL D’ANTIBES, ANTIBI, 12-17 GODINA\nAntibi su bezbedna i popularna destinacija kod mladih koja se nalazi na Mediteranskoj obali između Nice i Kana. Škola poseduje nekoliko objekata za nastavu i smeštaj polaznika na različitim atraktivnim lokacijama\nUzrast: 12 – 17 godina\nTrajanje: minimum 1 nedelja tokom leta\nNastava: 20 časova nedeljno sa maksimum 15 učenika u grupi\n*Pored standardnog kursa u ponudi su: Intensive, Dance & Fitness, Sailing Plus i Abiturkurs (za uzrast 16 i 17 godina)\nEkskurzije: veliki broj sportskih i zabavnih aktivnosti (košarka, odbojka na pesku, ples, kabare, cirkusko veče, disko, filmsko veče…); tokom nedelje 1 poludnevna i 1 celodnevna ekskurzija do obližnjih mesta: ostrva Lerins, Nice, Monaka, Kana, nautičkog parka…\nSmeštaj i ishrana: polaznici biraju opciju smeštaja\nkampus Horticole – smešten u rezidencijalnom delu Antiba okružen vrtovima. Kampus poseduje sopstveni bazen, terene za različite sportove i kafeteriju. Smeštaj u sobama od 2 do 4 kreveta sa zajedničkim kupatilom na bazi punih pansiona\nkampus Leonardo Da Vinci – kampus je otvoren za prijem učenika u julu. Nalazi se u borovoj šumi i poseduje sopstveni bazen, sportske terene i kafeterije. Smeštaj je na bazi punih pansiona u sobama sa 3 kreveta sa sopstvenom tuš kabinom, dok su toaleti zajednički na spratovima\n*Postoji mogućnost smeštaja u kampusu Castel Arabel (van letnje sezone)\ni u porodici.\nAerodromski transferi i osiguranje: aerodromski transfer je uključen u cenu, osiguranje uz doplatu\nPrimer nedeljnog programa


Zvaničnici SAD-a i Rusije u nedjelju su pokušali da umanje očekivanja da će tenzije u odnosima dvije zemlje biti ublažene na razgovorima na visokom nivou ove sedmice u evropskim gradovima, o gomilanju ruskih vojnih snaga na granici sa Ukrajinom i ruskim zahtjevima za sigurnosnim garancijama Zapada.\nAmerički državni sekretar Anthony Blinken rekao je prethodno u nedjelju za kablovsku mrežu CNN da ne očekuje da će biti napretka u razgovorima.\n"Teško je očekivati napredak sa oružjem uperenim u Ukrajinu", naglasio je Blinken uoči razgovora SAD i Rusije u ponedjeljak Ženevi. Rusija će također pregovarati sa NATO-om u Briselu u srijedu i OSCE-om u Beču u četvrtak.\nBlinken je rekao da će napredak zavisiti od obje strane u pregovorima za koje se Washington nada da će spriječiti novu rusku invaziju na Ukrajini.\n"Saslušaćemo primjedbe Rusije" o vojnim vježbama NATO-a u centralnoj i istočnoj Evropi", rekao je Blinken, ali i dodao: "Oni će morati da čuju naše", o oko 100.000 ruskih vojnika raspoređenih na granici sa Ukrajinom.\nRusija je također saopštila u nedjelju da neće praviti ustupke pod američkim pritiskom na predstojećim razgovorima, te da postoji rizik da bi mogli brzo da budu završeni. To je prenijela ruska državna novinska agencija RIA, citirajući zamjenika ruskog šefa diplomatije Sergeja Rjabkova.\n"Ne mogu da isključim ništa, to je mogući scenario i Amerikanci ne bi trebalo da imaju nikakvih iluzija u pogledu toga. Prirodno, nećemo praviti ustupke pod pritiskom i stalnim prijetnjama zapadnih učesnika u predstojećim razgovorima", rekao je Rjabkov.\nUoči trodnevnih ragovora, zamjenica američkog državnog sekretara Wendy Sherman sastala se u nedelju u Ženevi sa Rjabkovim.\nOna je naglasila da su "Sjedinjene Države posvećene međunarodnim principima suvereniteta, teritorijalnog integriteta i slobode suverenih nacija da sami biraju svoje saveze", saopšteno je iz State Departmenta.\nIako će neposrednost prijetnje od ruske invazije na Ukrajinu biti u vrhu dnevnog reda u nizu sastanaka na visokom nivou koji počinju u ponedjeljak, postoji niz vrućih, ali uglavnom nepovezanih sporova - u rasponu od kontrole naoružanja do cyber kriminala i diplomatskih pitanja - koje Washington i Moskva treba da prevaziđu ako se tenzije smanje. A nedavno raspoređivanje ruskih trupa u Kazahstanu moglo bi da dodatno baci sjenku na cijelu aktivnost.\nObje strane, upozoravajući na velike rizike i strašne posljedice neuspjeha, pozicionirale su se za ono što će ove nedjelje predstavljati navalu aktivnosti u Evropi bez presedana. Ipak, velike razlike u njihovim početnim pozicijama loše su za bilo koju vrstu brzog rješavanja, a nivoi nepovjerenja su veći nego u bilo kom trenutku od raspada Sovjetskog Saveza.\nAmerički zvaničnici u subotu su otkrili neke detalje stava administracije, za koje se čini da nisu u skladu sa ruskim zahtjevima. Zvaničnici su rekli da su SAD otvorene za razgovore o smanjenju mogućeg budućeg raspoređivanja ofanzivnih raketa u Ukrajini i postavljanju ograničenja američkim i NATO vojnim vježbama u istočnoj Evropi ako Rusija bude voljna da odustane od Ukrajine.\nAli oni su također poručili da će Rusija biti teško pogođena ekonomskim sankcijama ako interveniše u Ukrajini. Pored direktnih sankcija ruskim subjektima, te kazne bi mogle uključivati značajna ograničenja na proizvode koji se izvoze iz SAD u Rusiju i potencijalno inostrane proizvode koji su pod jurisdikcijom SAD.\nRusija želi da pregovori u početku proizvedu formalno obavezujuće bezbjednosne garancije za nju uz obećanje da se NATO neće dalje širiti na istok i uklanjanje američkih trupa i oružja iz dijelova Evrope. Ali SAD i njihovi saveznici kažu da to nisu početne tačke i da je Moskva to namjerno osmislila kako bi odvratila pažnju i izazvala podjele. Oni insistiraju na tome da će svaka ruska vojna intervencija u Ukrajini izazvati "masovne posljedice" koje će dramatično poremetiti rusku ekonomiju, čak i ako one budu imale globalne efekte.\nU pokušaju da preduhitri napore Rusije da posije razdor na Zapadu, Bidenova administracija se potrudila da naglasi da ni Ukrajina, ni Evropa šire, neće biti isključeni iz bilo kakve rasprave o bezbjednosti Ukrajine ili Evrope.\nZvaničnici Bidenove administracije dozvoljavaju da se nijedna tema ne može u potpunosti zanemariti kada visoke američke i ruske diplomate sjednu u Ženevi u ponedjeljak uoči većih, inkluzivnijih sastanaka u Briselu i Beču u srijedu i četvrtak, koji će možda dublje istražiti ta pitanja.\nIpak, mantre "ništa o Ukrajini bez Ukrajine" i "ništa o Evropi bez Evrope" postale su gotovo kliše u Washingtonu posljednjih nedjelja, a visoki američki zvaničnici otišli su toliko daleko da kažu da očekuju od Rusije da će lagati o sadržaju razgovora na sastanku u ponedjeljak, kako bi pokušala da podstakne podele.\n"U potpunosti očekujemo da će ruska strana dati javne komentare nakon sastanka u ponedjeljak koji neće odražavati pravu prirodu razgovora koji su se vodili", rekao je jedan visoki američki zvaničnik koji će učestvovati u razgovorima. Službenik nije bio ovlašten da daje izjave i govorio je pod uslovom anonimnosti.\nTaj zvaničnik i drugi su pozvali saveznike da sa "ekstremnim skepticizmom" gledaju na sve što Moskva kaže o takozvanim pregovorima o strateškoj stabilnosti i da sačekaju dok ih američki učesnici ne obavijeste kako bi formirali mišljenje.\nBlinken je optužio Rusiju za "gaslighting" (gaslighting - kolokvijalizam koji označava navođenje nekoga da dovodi u pitanje sopstvenu stvarnost, da dovodi u sumnju sopstvenu percepciju) i pokretanje sveobuhvatne kampanje dezinformacija koja je osmišljena da okrivi Ukrajinu, NATO i posebno Sjedinjene Države za trenutne tenzije i podrivanje jedinstva Zapada.\nOn je rekao da je ruski predsjednik Vladimir Putin uključen u sveopšti rat protiv istine koji ignoriše sopstvene provokativne i destabilizujuće akcije Rusije tokom protekle decenije.\n"Rusija nastoji da izazove sam međunarodni sistem i da razveže naš transatlantski savez, nagriza naše jedinstvo, izvrši pritisak na demokratije do rušenja", rekao je Blinken u petak, prolazeći kroz listu nedozvoljivih ruskih aktivnosti koje se kreću od vojne intervencije u Ukrajini i Gruziji preko napada hemijskim oružjem na Putinove kritičare i miješanja u izbore u SAD i drugdje, do cyber kriminala i podrške diktatorima.\nUprkos nekoliko razgovora između predsjednika Bidena i Putina, uključujući lični sastanak prošlog leta, Blinken je rekao da se takvo ponašanje nastavlja, uz sve veći rizik po globalni poredak poslije Drugog svjetskog rata.\nDakle, intenzivirani napori SAD i saveznika da formiraju zajedničke stavove o upozorenjima i "visokoj cijeni" koju će Rusija platiti ako krene protiv Ukrajine. Dok su se pojavljivali izrazi jedinstva, Blinken nije bio optimista u pogledu izgleda za uspjeh u pregovorima.\n"U mjeri u kojoj postoji napredak koji treba da se ostvari — a nadamo se da postoji — stvarni napredak će biti veoma teško, ako ne i nemoguć, u okruženju eskalacije od strane Rusije", rekao je on.\nRusija je, u međuvremenu, iznijela narativ da je ugrožena žrtva zapadne agresije i da želi brze rezultate sastanaka uprkos, kako se čini, nepremostivim razlikama.\nPutin je više puta upozoravao da će Moskva morati da preduzme neodređene "vojno-tehničke mjere" ako Zapad odbije ruske zahtjeve i potvrdio da članstvo Ukrajine u NATO ili razmještanje oružja Alijanse tamo predstavlja crvenu liniju za Moskvu koju ona neće dozvoliti da Zapad pređe.\n"Nemamo gdje da se povučemo", rekao je Putin prošlog mjeseca, dodajući da bi NATO mogao da rasporedi rakete u Ukrajini kojima bi trebalo samo četiri ili pet minuta da stignu do Moskve. "Gurnuli su nas do granice koju ne možemo da pređemo. Doveli su je do tačke u kojoj jednostavno moramo da im kažemo 'Stop!"\nZamjenik ruskog ministra spoljnih poslova Sergej Rjabkov, koji će predvoditi rusku delegaciju na pregovorima u Ženevi, naspram zamjenice američkog državnog sekretara Wendy Sherman, rekao je prošle nedjelje da će brzo postati jasno da li bi razgovori mogli da budu produktivni.\n"Postaće jasno poslije događaja sljedeće nedelje da li je moguće postići brz napredak, brzo napredovati u pitanjima koja nas zanimaju", rekao je on u intervjuu za ruski dnevni list Izvestija.\n"Do sada smo čuli neke prilično apstraktne komentare od SAD, NATO i drugih o tome da su neke stvari prihvatljive, a neke ne i da je naglasak na dijalogu i važnosti deeskalacije od strane Rusije. U tom pristupu ima vrlo malo racionalnih elemenata zbog nezaustavljenog i prilično intenzivanog vojnog i geopolitičkog razvoj situacije na teritorijama u blizini ruskih granica od strane NATO, pojava tamošnjih sistema naoružanja, aktiviranja vježbi."


Duško Lopandić i Slađana Prica kandidati za poziciju ambasadora Srbije pri EU : Nadlanu.com\nDuško Lopandić i Slađana Prica kandidati za poziciju ambasadora Srbije pri EU\nObjavljeno 23. dec 2012. / 23:07:32\nPrema rečima sagovornika "Danasa" u Briselu i Beogradu, od nekoliko nekoliko kandidata o kojima se razmišljalo za tu poziciju ova dva imena se poslednjih dana najčešće pominju. Oni ukazuju da s obzirom na to da Srbija već mesec dana nema svog ambasadora u nezvaničnom sedištu EU, odluka o tome trebalo bi da bude doneta što pre.\nDosadašnja ambasadorka pri EU bila je Roksanda Ninčić, ali je ona u novembru opozvana s tog mesta i sada je pomoćnica ministra spoljnih poslova za multilateralnu saradnju. Od tada Srbija nema svog ambasadora u Briselu.\nPROSLAVA DANA DRŽAVNOSTI U AUSTRIJI: Ambasador Rodić obučen…\nDuško Lopandić, trenutno je pomoćnik ministra inostranih poslova za evropske integracije. U diplomatskoj karijeri od 2004. do 2007. bio je pomoćnik ministra za spoljnu trgovinu, a od 2007. do 2011. ambasador Srbije u Portugalu i ambasador za Zelenortska Ostrva na nerezidencijalnoj osnovi. Od avgusta 2011. bio je pomoćnik ministra spoljnih poslova za EU.\nSlađana Prica bila je dugogodišnja šefica Misije pri Savetu Evrope u Strazburu, a bivša vlada ju je u decembru prošle godine postavila na mesto pomoćnika ministra spoljnih poslova za sektor multilaterale.\nbriselduško lopandićeuroksanda ninčićslađana prica


Vulin u Zaječaru: Puna podrška Ministarstva odbrane Gradu Zaječaru | Radio Magnum 103 MHz\nHome / Vesti / Vulin u Zaječaru: Puna podrška Ministarstva odbrane Gradu Zaječaru\nVulin u Zaječaru: Puna podrška Ministarstva odbrane Gradu Zaječaru\nMinistar odbrane Republike Srbije Aleksandar Vulin posetio je danas Zaječar, obišao Komandu za razvoj Timočke brigade garnizon Zaječar i prisustvovao vežbi mirovne misije ovog garnizona.\nMinistar Vulin je ovom prilikom u kasarni „Nikola Pašić“ održao sastanak sa gradonačelnikom Zaječara Boškom Ničićem.\nNa sastanku je bilo reči o dobroj saradnji i podršci koju Komanda za razvoj Timočke brigade garnizon Zaječar ima od strane Grada Zaječara, koja se između ostalog odnosi na održavanje vojnog kompleksa u Zaječaru. Ministar i gradonačelnik su razgovarali i o eventualnoj razmeni imovine.\nGradonačelnik Ničić je u svom obraćanju istakao da u okviru ove saradnje Grad Zaječar očekuje podršku i pomoć Ministarstva odbrane i Vojske Srbije u slučaju vanrednih situacija, koje su u zimskim mesecima moguće u Zaječarskom okrugu.\nNakon sastanka u kasarni „Nikola Pašić“, Ministar Vulin je sa gradonačelnikom Ničićem pozdravio članove Nacionalnog saveta Vlaha koji su danas održali Skupštinu u velikoj sali Gradske uprave u Zaječaru.\nU svom obraćanju članovima Saveta Ministar je rekao da država pruža punu podršku ovoj nacionalnoj manjini, da treba da budu ponosni na svoje poreklo i da ga čuvaju. On je naglasio da je Srbija ponosna na sve svoje narodne različitosti, koje se prenose s kolena na koleno.\nGradonačelnik Boško Ničić je pozdravljajući ovaj skup rekao da mu je drago što je Zaječar domaćin članovima Nacionalnog saveta Vlaha i ovom prilikom poručio da je važno da se očuva zajedništvo i jedinstvo Vlaha i Srba, jer je to je bogatstvo Timočke krajine, koje traje vekovima.\nMinistar odbrane Aleksandar Vulin se zahvalio gradonačelniku Bošku Ničiću na uspešnoj saradnji Grada i Vojske u ovom delu Srbije, i poručio da će ovo Ministarstvo pružiti punu podršku daljem razvoju saradnje između Vojske Srbije i Grada Zaječara.


Simić: Čestitke svim gradonačelnicima, nastavljamo politiku Vučića na Kosovu - Kosovo Online\n30. Novembar 2021. • 13:42\nPotpredsednik Srpske liste Igor Simić čestitao je svi gradonačelnicima i odbornicima Srpske liste na preuzetim mandatima uz ogromnu zahvalnost građanima i porukom da bez sumnje nastavljaju politiku predsednika Aleksandra Vučića na Kosovu.\n"Čestitam svim gradonačelnicima i odbornicima Srpske liste na preuzetim mandatima uz ogromnu zahvalnost građanima koji su podržali naše kandidate na ovim izborima, čime se bez sumnje nastavlja politika predsednika Aleksandra Vučića na Kosovu i Metohiji", napisao je Simić na Fejsbuku.\nNaveo je da građani moraju da znaju da se borba za njihov bolji život nastavlja i da će sutra biti bolje nego što je danas, te da će svaki član Srpske liste nastaviti borbu za opstanak i ostanak srpskog naroda.\nKosovo Srpska lista Igor Simić\nSrpska lista osvojila najviše opština\nSrpska lista imaće najveći broj gradonačelnika od svih stranaka na Kosovu, nakon još jednog osvojenog mandata u drugom krugu lokalnih izbora u Klokotu.\nPetković: Srpska lista pobedom u Klokotu pokazala da se jedina bori za interese Srba na KiM


U čemu je tajna uspešnih obrazovnih sistema? | Valentin Kuleto\nPISA istraživanje, pored toga što nam daje uvid u procenu znanja i veština petnaestogodišnjaka širom sveta, pokazuje nam i da se zemlje koje ostvaruju najbolje rezultate nalaze u različitim regionima i delovima sveta, a nekada imaju potpuno različite kulture.\nTradicionalno, na ovom testiranju zemlje istočne Azije pokazuju najbolje rezultate. U samom vrhu su Južna Koreja, Japan, Singapur i Kina, a kada govorimo o postignuću učenika, zajednička karakteristika koja vezuje istočnoazijske zemlje odnosi se na to da one prednost daju uloženom naporu i marljivom učenju, pre nego urođenom talentu; da imaju jasne ciljeve i ishode učenja, kao i kulturu koja visoko vrednuje posvećenost i odgovornost kod svih zainteresovanih strana, kada je obrazovanje u pitanju.\nS druge strane, pored istočnoazijskih zemalja, visoke rezultate na PISA testu osvajaju i skandinavske zemlje – naročito Finska, čiji je obrazovni sistem već godinama unazad zagonetka koju pokušavaju da shvate i odgonetnu političari i eksperti u oblasti obrazovanja iz svih delova sveta, kako bi na osnovu finskog iskustva i prakse unapredili obrazovne sisteme i ekonomije svojih zemalja.\nKada se analiziraju PISA rezultati, intrigira to što ne postoji jedan, jedinstveni model obrazovanja koji jednako dobro funkcioniše u različitim kontekstima. Rezultati ukazuju da činioci koji jedan obrazovni sistem čine uspešnim zavise od puno faktora, koji su, opet, usko vezani za kulturu, istoriju i vrednosti za koje se nacionalne države zalažu.\nOvim tekstom želimo da se malo detaljnije bavimo primerima obrazovnih sistema Finske i Južne Koreje – dve zemlje koje se prema PISA rezultatima nalaze u samom vrhu, a koje, s druge strane, imaju potpuno različite pristupe obrazovanju.\nPre oko 50 godina obe zemlje – Južna Koreja i Finska, imale su problema sa svojim društvenim, a time i obrazovnim sistemima. Finskoj je pretio rizik da postane ekonomski zavisna od Evrope, a Južna Koreja je bila opustošena građanskim ratom. Ipak, u poslednjih 50 godina obe zemlje potpuno su promenile svoje obrazovanje i sistem školstva – i sada su naširoko hvaljane za svoje obrazovne uspehe.\nŠta ostale zemlje mogu naučiti od ova dva uspešna, ali dijametralno suprotna obrazovna modela?\nJužnokorejski model: istrajnost i marljiv rad\nPrema rečima Marca Tuckera, decenijama unazad, u nekim delovima Azije, jedini način unapređenja socio-ekonomskog statusa i pronalaženja sigurnog posla odnosi se na uspešno polaganje završnog ispita – od čijih rezultata zavisi budućnost svakog pojedinca.\nKada govorimo o odnosu prema obrazovanju, Južna Koreja je najekstremnija i verovatno najuspešnija istočnoazijska zemlja. Južna Koreja je postigla izvanredan uspeh u poslednjih nekoliko decenija: pismenost stanovništva je stoprocentna, a ova zemlja pored toga, zauzima i visoku poziciju na međunarodnim testovima postignuća koji uključuju testiranje kritičkog mišljenja i sposobnosti analize. U obrazovnom sistemu Južne Koreje talenat ne predstavlja važnu stavku, jer kultura pre svega veruje u naporan rad i marljivost, pa shodno tome, za Južnokoreance ne postoji izgovor za nauspeh.\nDeca uče tokom cele godine, kako u školi, tako i nakon nje – u privatnim školama, ili kod kuće sa mentorima. Obrazovni sistem ove zemlje vodi se parolom: Ako dovoljno naporno radiš, možeš biti dovoljno pametan. Oni veruju da svi moraju proći kroz težak period školovanja kako bi dosegli do svetle budućnosti – kaže Andreas Schleicher, specijalni savetnik za obrazovne politike OEDC-a. Nisu samo roditelji ti koji „pritiskaju” decu, već čitava kultura, koja podržava i podstiče disciplinu, rad i red. Ovi društveni stavovi i vrednosti prisutni su i u ranom školskom obrazovanju, naglašava Joe Tobin, profesor na Univerzitetu u Glazgovu, koji se bavi ranim obrazovanjem dece, a posebno se interesuje za komparativna međunarodna istraživanja obrazovnih sistema.\nRoditelji u Južnoj Koreji troše više na obrazovanje nego roditelji neke druge zemlje. Neke porodice troše do 25% svog prihoda na obrazovanje, dodatno obrazovanje i dodatne edukativne materijale. Takođe, većina roditelja svoju decu šalje u privatne škole nakon regularnih škola. Učenici u Južnoj Koreji u školu idu od 9 do 17 časova, nakon čega većina odlazi u privatne škole, gde ostaje još dodatnih 3 ili 4 sata.\n✦ Važna karakteristika obrazovanja u Južnoj Koreji je i primena tehnologije. Sve škole u ovoj zemlji imaju internet brzog protoka, LCD monitore i pametne table, deca koriste kompjutere i tablete u nastavi, a nivo digitalne pismenosti je skoro stoprocentan.\n✦ Pored toga, kada govorimo o obrazovanju ove zemlje, ne možemo zaobići testiranje. Značaj testova je toliki, da nećemo pogrešiti ako kažemo da se čitavo obrazovanje ove zemlje zasniva na testovima i testiranju. Uspeh na testovima direktno određuje budućnost deteta, pa se testovi veoma ozbiljno shvataju. Život u zemlji se potpuno menja tokom prijemnih ispita za univerzitete. Na primer, avionima nije dozvoljeno da lete iznad mesta gde se vrši testiranje, a roditelji i ostali članovi porodice se mole dok je testiranje u toku. Deca su tokom čitavog školovanja pod velikim pritiskom da dobro urade testove i uspešno završe srednju školu, jer njihova budućnost zavisi od toga.\n✦ U Južnoj Koreji, kao i u drugim zemljama Azije, odeljenja su veoma velika – što bi bilo razumljivo za npr. roditelje iz zapadnih zemalja, ali u Koreji cilj nastavnika je da odeljenje vodi kao zajednicu, razvija vršnjačke odnose kod učenika i vrednosti koje proklamuje društvo. Na zapadu, u Americi na primer, za razliku od toga fokus je na razvoju individue – ličnih potencijala, interesovanja i vrednosti, kao i individualnih odnosa svakog učenika.\nAmanda Ripley, autorka knjige Najpametnija deca na svetu: i kako su to postala, smatra da je jasno da postoje bolji i gori načini obrazovanja dece. „Ukoliko bih morala da biram između prosečnog američkog obrazovanja i prosečnog korejskog obrazovanja za svoje dete, izabrala bih, vrlo nevoljno, korejski model. Realnost je da će dete u modernom svetu morati da zna kako da uči, kako da bude uporno i marljivo i kako da istraje posle neuspeha. Korejski model uprovo tome uči”.\nFinski model: Vannastavne aktivnosti i unutrašnja motivacija\nO finskom modelu obrazovanja se poslednjih godina puno pisalo i govorilo. Kao što smo već pominjali na ovom blogu, Finska ima jedan od najboljih obrazovnih sistema na svetu. Ono što je karakteristično za ovu zemlju, i što njen obrazovni sistem čini pomalo paradoksalnim jeste činjenica da, za razliku od drugih industrijalizovanih zemalja, u Finskoj učenici imaju više raspusta, kraću nastavu i manje domaćih zadataka.\nIako finski sistem školstva nema specijalne programe za nadarenu decu, iako nema ni standardizovanih testova na državnom nivou, kao ni privatnih škola; finski đaci, uz đake iz Južne Koreje, Hongkonga, Singapura, Kanade i Japana, na PISA testovima primene znanja godinama ostvaruju zavidne rezultate, neretko zauzimajući prvo mesto na konačnim listama. Finski obrazovni model je, prema shavatanjima teoretičara obrazovanja neka vrsta utopije.\nU Finskoj je školski dan kratak, bogat vannastavnim aktivnostima, jer Finci veruju da se važan deo učenja odvija van škole i učionice.\nU Finskoj je škola centar zajednice. Škola nema samo obrazovnu, već i socijalnu funkciju. Obrazovanje se odnosi na kreiranje identiteta – naglašava Schleicher. Finska kultura vrednuje unutrašnju motivaciju i traganje za ličnim interesovanjima. U Finskoj je školski dan kratak, ali bogat vannastavnim aktivnostima, jer Finci smatraju da se veliki i važan deo učenja odvija van škole i učionice. Trećina predmeta u srednjoj školi je izborna i učenici takođe mogu birati koje maturske ispite će polagati.\nU videu koji sledi možete videti deo finske obrazovne prakse:\nŠta je zajedničko obrazovnim sistemima ove dve zemlje?\nIako se na prvi pogled čini da Finska i Južna Koreja nemaju nikakvih zajedničkih tačaka, to ipak nije slučaj. Ova dva obrazovna modela dele nekoliko zajedničkih karakteristika:\n1. Odnos prema nastavničkoj profesiji\nDuboko poštovanje i popularnost nastavničke profesije je jedna od stvari koja povezuje ova dva potpuno različita obrazovna sistema.\n✦ Jedna od najpoželjinih profesija u Finskoj je upravo nastavnički poziv, a konkurencija je takva da manje od deset odsto prijavljenih uspe. Glavni razlog velikog interesovanja za nastavničku profesiju je poštovanje koje ona sa sobom nosi, ali i autonomija koju nastavnici imaju u radu. U kontekstu poređenja Finske i drugih zemalja, zanimljivo je napomenuti da nastavnici u Finskoj predaju 600 sati tokom godine, provodeći ostatak vremena na profesionalni razvoj, dok npr. u SAD nastavnici predaju 1.100 sati godišnje, uz vrlo malo vremena za saradnju, povratnu informaciju ili profesionalni razvoj.\n✦ Nastavni kadar Južne Koreje u velikoj meri doprinosi rezultatima koje učenici ove zemlje ostvaruju na međunarodnim testiranjima. Zajednička karakteristika nastavnika je da oni ne rade samo ono što se očekuje od njih, već idu i van tih okvira. Vrlo su posvećeni svom poslu, puno rade i ulažu napor, čime predstavljaju oličenje vrednosti društva, koje prenose na učenike. Kao i u Finskoj, nastavnici u Južnoj Koreji uživaju visoki društveni položaj, dobro su plaćeni i imaju siguran posao. Posao nastavnika je jedan od najpoželjnih poslova među mladim Koreancima danas, ali isto tako teško dostižan. Samo 5% najuspešnijih i najpodobnijih kandidata uspeva da dobije učešće u programu obučavanja nastavnika.\n2. Uključenost roditelja u proces obrazovanja\nJoš jedna sličnost ova dva obrazovna sistema odnosi se na uključenost roditelja u proces obrazovanja deteta – u obe zemlje roditelji imaju aktivnu ulogu i njihovo angažovanje podržava i podstiče sama škola.\n✦ Roditelji su u Južnoj Koreji veoma uključeni u školovanje svoje dece. Uključeni – znači da znaju kako njihova deca napreduju i da li se stvari odvijaju u dobrom pravcu. Škole organizuju roditeljske grupe, koje za cilj imaju proširivanje uloge roditelja u obrazovanju deteta.\n✦ U Finskoj, nivo angažovanja roditelja je različit – od volontiranja u školskim događajima do učešća u diskusijama i različitim grupama za roditelje. Za razliku od drugih zemalja, u Finskoj se od dece očekuje da na ranom uzrastu preuzimaju odgovornost za svoje učenje. Od roditelja se očekuje da budu uključeni, ali ne i da određjuju i kontrolišu proces učenja svoje dece.\n3. Dobro organizovan sistem finansiranja i centralizacije javnih škola.\nU Južnoj Koreji i Finskoj roditelji nemaju problem da pronađu dobru i kvalitetnu školu, jer su obrazovni sistemi zasnovani na principu jednakosti, tj. škole u različitim delovima ovih zemalja su približno istog kvaliteta, a sve zbog dobro organizovanog sistema finansiranja i centralizacije javnih škola.\nKljučne razlike ova dva sistema\n✦ vreme za učenje\nNa samom kraju vraćamo se na početak, na pitanje od kog smo i krenuli – u čemu je tajna uspešnih obrazovnih sistema? Najjednostavniji odgovor na ovo pitanje bio bi – kultura, ne samo kurikulum. Ključ uspeha obrazovnih sistema ovih zemalja je u tome što su oni u skladu sa kulturnim vrednostima i demografskim, geografskim i ekonomskim karakteristikama zemalja kojima pripadaju.\nGeografski položaj, istorijska dešavanja, demografska struktura u velikoj meri oblikuju vrednosti, kulturu, pa tako i sistem obrazovanja jedne zemlje. Ako uzmemo primer Finske i Južne Koreje i sagledamo ih kroz prizmu navedenih faktora, biće nam jasno da je sistem obrazovanja ovih zemlja usko vezan za njihov društveni sistem.\nNa kraju je važno pomenuti da finski i korejski sistem ne postoje van konteksta ovih zemalja. Njihovom analizom, eksperti iz oblasti obrazovanja ostalih zemlja mogu identifikovati prednosti i nedostatke ovih modela, kako bi razumeli povezanost konteksta, kulture i kurikuluma i tako unapređivali obrazovne sisteme svojih zemalja.\nAmy S. Choi: What the best education systems are doing right\nSally Choi: WHAT THE BEST EDUCATION SYSTEMS ARE DOING “RIGHT”\nOECD Publication: Lessons from PISA for Korea\nDeva Dalporto: South Korea’s School Success\nTina Barseghian: What’s So Great About Schools in Finland?\nPrethodna objava 30 trendova u obrazovnim tehnologijama za školsku 2016. godinu Sledeća objava 8 veština za uspešnu karijeru u 2016. godini


Opasne inicijative i planovi – Nebojša Vukanović info blog\nOpasne inicijative i planovi\nNa Balkanu granice nikada nisu mijenjane bez velikih potresa, krvi, ratova i masovnog stradanja stanovništva, i nadam se iskreno da su toga svjesni svi oni koji smišljaju neke planove o promjenama uređenja BiH. Koliko su opasne Dodikove sulude priče o referendumu, nezavisnosti Republike Srpske i ujedinjenju sa Srbijom, toliko su opasne priče i planovi o ukidanju Republike Srpske i stvaranju unitarne Bosne i Hercegovine bez entiteta i kantona! Tri napaćena naroda u BiH trebaju mir, stabilnost, ekonomski i demografskog oporavak, pravni poredak i institucije koje funkcionišu, nakon decenija ratova, stradanja, života u siromaštvu i anarhiji, a ne stalno zatezanje konopca i život u pretis loncu pod stalnim velikim pritiskom i tenzijama.\nI dok Dodik uopšte ne razmišlja ozbiljno o razdruživanju i nezavisnosti Srpske, već je to spin i priča kojom manipuliše glasačima i narodom pred svake izbore, u Sarajevu i Federaciji mnogi ozbiljno razmišljaju o načinima kako ukinuti Republiku Srpsku, stvoriti unitarnu BiH bez entiteta i kantona, što je jako opasno. Kao povod žele da iskoriste presude Suda u Hagu za genocid u Srebrenici, preko nje etiketiraju cijeli jedan narod, srpski, i entitet Republiku Srpsku da je „genocidan“ i nastao na genocidu, i da kao takav treba da se ukine i nestane. Detalje ovog opasnog plana i inicijative, o kojoj se iza kulisa govori duže vremena, između ostalih, potvrdio je i bošnjački akademik Suad Kurtćehajić, navodeći korake kako preko uticajnih zapadnih zemalja Bošnjaci trebaju pokrenuti proces kod međunarodnih sudova i organizacija za reviziju i poništavanje Dejtona, ukidanje Republike Srpske i uspostavljanje unitarne BiH u kojoj će Bošnjaci, kao najmnogobrojniji narod, imati svu vlast, u podređen položaj dovesti Srbe i Hrvate.\nOvo je jako opasan naum i plan, isto kao i Dodikova suluda priča o povezivanju i stvaranju u isti kontekst Kosova i Republike Srpske, nezavisnosti, referendumu i ujedinju sa Srbijom, jer je svima jasno da se entiteti i kantoni ne mogu ukinuti bez velikih potresa i nevolja. Uvjeren sam da međunarodni sudovi, prije svega Međunarodni sud pravde u Hagu, kao i u slučaju kada je Vuk Jeremić tražio mišljenje o nezavisnosti Kosova, neće dati mišljenje o tome da li treba ukinuti Republiku Srpsku jer je nastala na genocidu, kako to sramno tvrdi Kurtćehajić, dio radikalnih bošnjačkih političkih i intelektualnih krugova, koji podržavaju ovakvu i slične ideje, a samo će pred izbore doći do novog talasa podizanja tenzija u BiH i regionu, od čega će Dodik i Bakir, SNSD, SDA i HDZ, imati najveću korist.\nSvako zabacivanje klatna je opasno, uvijek ode na drugu stranu i izazove kontrareakcije, i umjesto da se okrene list i posveti ključnim životnim problemima, 25 godina nakon rata se tapka u mjestu i ponavljaju iste teme i priče. Smatram da dio bošnjačke političke i intelektualnih elite zloupotrebljavlja veliku i užasnu žrtvu svog naroda u Srebrenici kako bi preko nje došao do određenih političkih ciljeva, što po mom mišljenju nije korektno. Takođe je nevjerovatno da mnogi mi posle 25 godina ne mogu da prihvate Republiku Srpsku, uporno je nazivajući RS-om, manjim entitetom..\nNijedan narod do sada nije osuđen za genocid i označen kao „genocidan“, čak ni Nijemci posle Drugog svjetskog rata iako su uzrokovali stradanje na desetina miliona nedužnih ljudi u koncentracionim logorima, sa svojim saveznicima pobili milione nedužnih civila, Jevreja, Rusa, Poljaka, Roma i Srba, i nevjerovatna je i sama pomisao da nakon ogromne žrtve, preko 2 miliona žrtava u 20-om vijeku, velikog stradanja u borbi protiv fašizma, neko želi Srbima da prikači etiketu „genocidnog“ naroda, koji treba da ispašta i bude u podređenom položaju!\nSvako ko je počinio zločine treba da odgovara, bilo da se radi o pobijenim nedužnim Hrvatima i civilima u Grabovici i Kijevu Dolu, Srbima u Kazanima, Sijekovcu, Zalazju, Skelanima ili Bratuncu, Bošnjacima u Ahmićima, Potočarima, Srebrenici ili Prozoru, ali nikako se ne može govoriti o kolektivnoj odgovornosti jednog naroda i posledicama koje on treba da snosi zbog presuda nekih korumpiranih sudija i sudova. Kada međunarodni sudovi osude jednog američkog ili britanskog vojnika i oficira za brojne agresije, bombardovsnje ratne zločine, ubijanje civila u Igraku, Libiji, Siriji ili Srbiji, ne da bude politički sud koji će raditi po diktatu moćnih, onda će imati neki legitimitet i ugled u svijetu.\nKanimo se opasnih planova i teških priča iz prošlosti koju trebaju proučavati istoričari, okrenimo se rješavanju životnih pitanja kako bi poboljšali životni standard napaćenog naroda. Uzrok problema kod nas su korumpirani političari a ne komplikovani sistem, jer u bilo kom sistemu Dodik, Čović i Bakir bi napravili haos i isti rezultat. Treba mijenjati političare na vlasti i korumpirani sistem, koji je sve zarobio, a ne Dejton i uređenje BiH koje je rezultat unutrašnjeg i spoljnog kompromisa.\nBiH Bosna Kurtćehajić Republika Srebrenica Srpska Suad


BalkanMagazin :: U Libiji izbeglice služe kao "živi štit" i za najgore poslove\nutorak, 23. april 2019 00:44\nVlada u Tripoliju stalno ucenjuje EU da će u slučaju svog pada u Evropu doći 800 hiljada izbeglica\n(Timovi UNHCR-a u Libiji raspodeljuju humanitarnu pomoć u logoru kod Sabrata, grada koji se nalazi 80 kilometara zapadno od glavnog grada Tripolija - foto UNHCR)\nU tri veća sabirna centra u Tripoliju nalazi se oko šest hiljada izbeglica iz "Crne Afrke". Više njih požalili su se izveštačima britanskog Gardijana (The Guardian) da ih vladine milicije koriste kao "živi štit" u sukobima sa jedinicama istočno-libijskog režima generala Kalife Haftara ili kao radnu snagu za najopasnije, najteže i najprljavije poslove kao što su uklanjanje mrtvih sa ulica, transport oružja i tome slično. Čak traže od njih da prime oružje i uključe se u njihove jedinice.\nTakozvana vlada narodnog jedinstva Faiza Saradža u Tripoliju više puta je dosad upozoravala Evropsku uniju da će u slučaju svogog pada u Evropu pohrliti oko 800 hiljada izbeglica koliko ih otprilike sada ukupno ima u Libiji i na njenim granicama prema jugu.\nGardijan raspolaže i fotografijama migranata u uniformama snaga vlade koja ih koristi kao taoce i "žive štitove" što, prema međnarodnom pravu, predstavlja ratni zločin.\nVlada u Tripoliju je, međutim, dužna da njima, pre svega, osigura bezbednosti, a tome treba da posluže milioni evra koje dobija iz EU za zbrinjavanje izbeglica. Umesto toga, oni su dovedeni u takav položaju koji ih prisiljava da što pre, po svaku cenu, nastave put prema Evropi.


"Samo" vožnja je stvar prošlosti – lični asistent je budućnost - AUTOMOBILI\n26/02/2021 10:03:02 AM\nNASLOVNA / VESTI / “Samo” vožnja je stvar prošlosti – lični asistent je budućnost\nMoj dom, moje radno mesto, moj automobil: umreženost pretvara automobile u treći čovekov životni prostor, pored njegovog doma i kancelarije.\nBosch svojim novim demo vozilom pokazuje šta to tačno znači i kako će izgledati vožnja automobila u budućnosti – intuitivno upravljanje, uvek je online, povezan sa svojom okolinom i sam se kreće. „Povezanost automobila sa njegovom okolinom i internetom je ključni izazov buduće mobilnosti“, izjavio je dr Dirk Hohejzel, član upravnog odbora kompanije Robert Bosch GmbH. Autonomne i umrežene funkcije u vozilu ne samo da čine putovanje bezbednijim i udobnijim već pretvaraju automobil i u ličnog asistenta. „Na ovaj način, umreženost postaje lično iskustvo i daje ljudima vreme za druge stvari, čak i tokom vožnje svog automobila“ rekao je Hohejzel.\nTagoviBosch demo buducnost Lični asistent Mobilnost sa inteligentnom umreženošću: Automobili postaju čovekov treći životni prostor Pametni ekrani i korisnički interfejsi servisnom radionicom i celim svetom Umreženi sa pametnim domom voznja\nPrethodno VIDEO: Ares X-Raid Mercedes G klase\nSledeće Peugeot 3008 DKR Maxi za Dakar 2018